text:
Bert trý sunnukvøldsmøtir verða afturat í gamla húsinum, áðrenn flutt verður oman.
Nú er nýggja missiónshúsið um at verða liðugt, so avgjørt er, at vígslan av okkara
nýggja húsið verður leygardagin 24. februar - meira um tað seinni.
Komandi sunnukvøldini fara vit at líta eitt sindur afturá tað, sum hevur verið.
28. januar kl. 18:
Frem fra glemsen - sangmøti
vit fara at syngja gamlar streingjakórssangir
4. februar kl. 18:
Familjan hjá Jóhannu og Ámundi hava møti
11. februar er missiónsvika á Skála
18. februar kl. 18:
Niels Jacob Nielsen, trúboðari talar.
Øll eru hjartaliga vælkomin.
Missiónshúsið á Strondum


c: text/html

text:
Jólabøkur í flokssetti:
Arro & Kruusval: Gubbagreytur og jólastjørnur
Bilsen & Wilkeshuis: Hin besta gávan
Bolliger Zavrel: Hirðaljóð
Capek: Eitt barn er føttCharles Dickens: Eitt Jólaævintýr
Clementsen: Jólatræ í Kúluvík, Jólavættraleikir, Jólavættrarnar og eg, og Veitsla í Vættravík
Dahl: Hóri letur upp
Jostein Gaarder: Jólagátan
Krenzer & Dusikova: Søgan um jólaklokkuna
Lindgren: Hygg, Dikka, tað kavar; Jólafrí er eitt gott hugskot, segði Dikka; Søgur úr Dundurdali og Vætturin
Michelsen: Jólagávur
Nordquist: Pettson fær vitjan á jólum
Pilkington: Besta jólagávan
Simon: Herviligi Henry heldur jól
Stein & Fagerberg: Loyniligur jólaaftan hjá vættrunum
Sturgis: Jólini hjá Sólju
Widmark & Willis: Gistingarhúsgátan
Øyen & Skeie: Gleðilig jól
Hesar bøkur kunnu lænast sum flokssett. Aðrar stakar bøkur um jól eru eisini í Námi.
- Hvussu siga vit gleðilig jól og hvussu benda vit orðið jól? Orðabókin gevur okkum altíð góða vegleiðing - eisini um jól. Omanfyri sært tú, hvussu jól eita á ymsum málum.

robotstxt: allowed

filter: keep


text:
Tendensurin er greiður – Fólkaflokkurin stendur til at gerast tann heilt stóri vinnarin og Javnaðarflokkurin stendur at gerast taparin á komandi løgtingsvali.
Veljarakanningin, sum spyr.fo gjørdi fyri Portalin sunnudagin vísir, at Fólkaflokkurin gerst nógv tann størsti flokkurin og vinnur seg upp á átta tingsessir.
Hetta er ein tendensur, sum hevur verið at sæð í fleiri veljarakanningum, ið eru gjørdar síðan seinasta løgtingsval.
Vit hava kavað niður í kanningarnar, sum Portalurin hevur fingið gjørt. Í september 2016 gjørdi Gallup eina kanning fyri Portalin. Úrslitið av henni gav ikki ta stóru broytingina. Tá var tað bara Sambandsflokkurin, sum gekk fram við einum prosentstigi, meðan Fólkaflokkurin gekk eitt lítið vet aftur, meðan Javnaðarflokkurin og Tjóðveldi mistu nakað, men ikki so mikið, at tað ávirkaði tingsamansetingina.
Einasta broytingin sambært teirri kanningini var at Sambandsflokkurin hevði vunnið ein tingsess, og tikið hann frá Nýggja Sjálvstýri, sum flokkurin æt tá. Eitt sindur paradoksalt, tí Sjálvstýrið gekk vet fram í kanningini.
Í kanningini, sum Fynd so gjørdi fyri Portalin í vár, fyrst í apríl mánaði, var meira greitt, at Fólkaflokkurin kundi síggja fram til at fáa eitt gott val. Her fór flokkurin upp á 22 prosent og gjørdist størsti flokkur og vann ein tingsess. Í dag fer hann so víðari upp á 24,6 og fær enn ein tingsess, so fólkafloksumboðanin kemur upp á átta.
Fyri flokkin hjá løgmanni, Javnaðarflokkin, hevur gingið stútt aftur á bakka síðan valið, tá flokkurin fekk eitt stak gott val og 25,1 prosent, meira enn fjórðu hvørja atkvøðu. Eitt ár eftir valið vísti Gallupkanningin 24,2, í vár 21,7 og nú er Javnaðurin tódnaður niður á 20,5 prosent og 7 tingsessir.
Eisini Tjóðveldið er tódnað stútt í veljarakanningunum. Úr 20,7 prosentum á valinum, niður á 20,5 í veljarakanningini eitt ár seinni, til 19,2 í vár og 18,9 nú.
Sambandsflokkurin hinvegin tykist at hava mist væntaða vøksturin, ið veljarakanningarnar annars hava víst á. Flokkurin gjørdist bert fjórstørstur á valinum 1. september 2015 við 18,7 prosentum av atkvøðunum. Gallupkanningin árið eftir vísti 19,7 prosent, og Fynd-kanningin í vár enn meira vøkstur upp á 21 prosent, men nú sær gongdin út til at venda, tí í spyr.fo-kanningini er listi B komin niður á 20,4 prosent, men stendur framvegis at fáa 7 tingsessir, ein meira enn nú.
Hjá smáu flokkunum er meira skiftandi. Eitt ár eftir løgtingsvalið – tá koyrdi kjakið um hjúnabandslógina í hæddini – hevði Miðflokkurin munandi framgongd upp á 7,2 prosent. Minkaði so niður á 6,3 í vár og víðari niður á 5,8 prosent í nýggjastu kanningini. Miðflokkurin hevur tó alla tíðina staðið til at fáa tveir tingsessir.
Hjá Framsókn hevur eisini gingið upp og niður. Eitt ár eftir valið hevði flokkurin mist meira enn eitt prosentstig í mun til valið, fyri so at vinna seg upp á 7,1 prosent í Fynd-kanningini í vár. Nú er flokkurin á 6,2 prosentum, og tað er minni enn á seinasta vali. Fynd-kanningin í apríl gav Framsókn ein triðja tinglim, og tað bjargaði samgonguni frá at missa meirilutan – so at siga – í teirri kanningini. Nú er aftur stanton, hvat tingumboðan viðvíkur.
Hjá Sjálvstýri hevur eisini gingið upp og niður. Eitt ár eftir valið stóð flokkurin til eina framgongd, men til at missa ein tingsess. Í Fynd-kanningini í vár vann flokkurin ikki upp um tinggáttina og misti báðar sínar tinglimir – hetta fekk stóra ávirkan á úrslitið av teirri kanningini. Nú stendur flokkurin til at náa tinggáttina, men bert við einum tinglimi.
Sí nýggjastu veljarakanningina her
Veljarakannina 9. september 2016


text:
Várgróðurin á Landgrunninum byrjaður
Dan Klein --- 15.04.2018 - 09:59
Gróðurin, plantuæti, er fyrsti liður í føðiketuni, og er harvið grundarlagið undir øllum lívi í sjónum. Av tí at plantuæti fær orkuna úr sólarljósinum, er næstan allur gróðurin í sjónum á okkara leiðum um várið og summarið. Longu nú, hálvur apríl er ikki runnin, sæst lutfalsliga nógvur várgróður (sí mynd 1). Hetta er óvanliga tíðliga.
Sløgini, sum eru at finna hesa ársins tíð eru kisilalgur (sí mynd 2). Kisilalgurnar grógva skjótt, tá umstøðurnar eru til vildar og eru tann bólkurin av plantuæti, sum er mest vanligur á Landgrunninum.
Tá gróðurin byrjar, fær djóraætið føði og fer av álvara at gýta. Smátt djóraæti er fyrsta føðin hjá fiskalarvum tíðliga um várið. Tá nógvur várgróður er, kunnu vit tí vænta, at livilíkindini og vøksturin hjá fiskalarvunum eru góð. Hóast tað enn er ov tíðliga at siga, um gróðurin í 2018 fer at hilnast væl, sær tað spennandi út.


text:
- Tíðindi, mentan og ítróttur
Pengar fyri at liggja við kai
Tak niður
Makrelkvotur, sum trolbátar og trolarar hava fingið tillutað frá landinum, verða seldar víðari til uppsjóvarskip.
Aðalendamálið við fiskivinnunýskipanini var annars, at keyp og søla av kvotum skuldi steðga.
Trolarar í bólki 2 hava fyri 2018 fingið 13.000 tons av makreli, men uppsjóvarskipini hava fiska næstan alla kvotuna.
Felagið Trolbátar hevur í fleiri ár grundgivið, at trolbátarnir hava uppiborið ein part av lukrativu makrelkakuni, sum uppsjóvarflotin fyri ein stóran part hevur fiskað.
Men trolbátarnir hava allir latið sína kvotu til reiðaríið Varðan, og uppsjóvarskipið Tróndur í Gøtu hevur fiskað alla kvotuna - øll 1200 tonsini, sum trolbátarnir eiga.
Soleiðis hava trolbátarnir fingið ein part av makrelinum - uttan sjálvir at loysa frá landi.
Vit spyrja formannin í Felagnum Trolbátar, Bjarna í Skálum, hví trolbátarnir ikki sjálvir fiska makrelin.
Sí eisini


text:
So er hon her, skráin fyri Várdagar hjá Nes kommunu og Bátafestivalin hjá Bátafelagnum fyri 2018.
- Bygdaráðsfundir 2017
- Tema um at liva við sálarsjúku
- Næmingakonsertirnar hjá Nes Sóknar Musikskúla
- Nývalda bygdarráðið skipar seg í kvøld
- Bókaprát á bókasavninum
- Jólatrøini í Nes kommunu tendrað
- Søkt verður eftir umsjónarfólki
- Jólatrøini tendrað 26. november
- Nýggja skúlastýrið í Tofta skúla
- Sitandi borgarstjóri heldur fram
- Sáttmáli undirskrivaður um bygging av undirsjóvartunlum
- Runt Agnið verður leygardagin
- Basarur og tombola
- Valevnislisti til skúlastýrið í Tofta skúla
- Fyrilestur í Gamla Prestagarði á Nesi
- Val-cafe í Tofta skúla
- Fíggjarætlanin 2017
- Minningarhald teirra sjólætnu
- Bingjuplássið er stongt Alla halganna dag
- Eldraøkið í góðum og tryggum hondum
- Tað gongur alt ov væl í kommununum!
- ROÐIN gongur nýggjar leiðir
- Pláss eftir á kvøldskúlanum
- 2 listar og 18 valevnir til kommunuvalið
- Maria undirvíst í 40 ár


text:
Tey leita eftir Benny
Bókaklubbin
- Síður: 122
- Útgávuár: 2018
- Upprunamál: danskt
- Innbinding: heft
- Rithøvundur: Gunvor Reynberg
- Myndir: Niels Roland
- Týðari: Elsa Birgitta Petersen
Foxy skumpaði skúlataskuna varisliga inn ímillum stólin hjá sær og Mikkjali. So tók hon í hondina á honum og stakk hana niður í taskuna. Mikkjal tók hondina til sín og peikaði á taskuna hjá Foxy. Hon flenti og legði fremstafingur á varrarnar. ”Føl, hvussu bleytur hann er.”
Foxy og Mikkjal eru bestu vinir, men tá ið Mikkjal fær ein lítlabeiggja, gongur galið. Foxy vil jú altíð hava tað sama sum Mikkjal, men mamma og pápi hennara nokta at akta og geva henni eitt systkin. Men Foxy noktar at gevast at plága, og at enda mugu foreldrini boyggja seg. Og so far Foxy Benny.
Men tá ið Foxy tekur Benny við í skúla, gongur galið …


text:
Talan er um eitt popporkestur í góðum formi, sum fer at spæla á Vágsbøi í kvøld til ta fyrstu av teimum heilt stóru konsertunum á Summarfestivalinum í ár.
Aqua komu til landið um middagsleitið, so at siga beinleiðis úr Skanderborg, har tey vóru við til at skjóta vælumtókta Skandeborg Festivalin, eisini kallaður Smukfest, í gongd seinnapartin í gjár.
Sambært ummælunum í donsku bløðunum, hevði Aqua eitt gott og orkumikið show. Danska blaðið B.T. ger nógv burturúr, at frontfigurarnir í orkestrinum, Lene Nystrøm og René Dif, nýttu góða stemningin við at gera ’stagedive’ – tað er tá tey blaka seg út yvir upprættu armarnar hjá áhoyrarunum.
Kvinnuligi frontfigururin kom, sambært B.T. væl frá hesum, og hon var elegant førd niðan aftur á pallin av áhoyrarunum.
So lætt gekk ikki hjá tí meira bulmikla René Dif. Áhoyrararnir megnaðu, sum skilst, ikki at føra hann upp aftur á pallin eftir at hann kanska hevði blakað seg heldur langt út, sum eisini framgongur á hesum lítla filmskutinum av Instagram:
Hitt stóra danska fyrrapartsblaðið, Ekstra Bladet, gevur Aqua tríggjar av seks stjørnum fyri upptraðkanina í gjár.
Tað er tann altíð sera atfinningarsami Thomas Treo, sum ummælir, og hóast hann, sær sjálvum so líkt, ikki er mildur í orðavalinum, og hallar showið fyri ’perverst’ og ’kiksað’ so tykist hann kortini vera hugtikin av framførsluni.
’Forbavsende flot underholdning’, skrivar hann konsertina og undrar seg yvir, at ein 50 ára gamal maður og ein 44 ára gomul kvinna framvegis koma sær at nísta og njóra sum Barbie-dukkur, tekniseriufigurar og sleikisneisir. Tað er her, at tað gerst perverst, heldur Thomas Treo.
Ekstrablaðið endurgevur eisini sett-listan fyri konsertina í gjárkvøldið, og skulu vit ikki rokna við, at framførslan á Vágsbøi í kvøld klokkan 22 verður nøkulunda tann sama?:
- Around the World
2.Happy Boys & Girls
3. My Oh My
4. Playmate to Jesus
5. Barbie Girl
6. My Mamma Said
7. Doctor Jones
8. Rookie
9. Turn Back Time
10. Cartoon Heroes
11. Back to the 80's
12. Lollipop (Candyman)
13. Roses Are Red
Les eisini: Broyttu tekstin tá Michael Jackson doyði


text:
Aftur í ár skipar Keypmannhavnarnevndin hjá MFS fyri tí árligu ræstkjøtaveitsluni í hesi myrku vetrartíð. Kom í Føroyahúsið 13. februar til føroyska veitslu!
Matskráin verður sum vant røst súpan til forrætt, ræst kjøt sum høvuðsrætt og sjálvandi okkurt søtt omaná. Í ár hava vit eisini fingið Sunnleif Andreasen, fotograf, at taka myndir.
Fyri at tekna seg til veitsluna skulu 275 kr flytast við mobilepay á 60797750 ella á 9181-0004686413. Minst til at viðmerkja alt navnið á øllum luttakarum um tú keypir fleiri atgongumerkir, og harafturat at viðmerkja telefon nummar.
Vit gleða okkum at síggja teg!


text:
- Tíðindi, mentan og ítróttur
Javnaðarflokkurin verður størstur flokkur
Nýggja kanningin gevur andstøðuni greiðan meiriluta í løgtinginum. Javnaðarflokkurin fær 23 prosent av atkvøðunum, og við hesum hevði flokkurin verið størsti flokkur á tingi, um val var í dag. Flokkurin hevði fingið átta tinglimir.
Næststørstur er Tjóðveldi, sum fær 20,2 prosent av atkvøðunum og hetta gevur 7 tingfólk.
Sambandsflokkurin, sum á seinasta vali var størsti flokkur, fær í dag bara 19 prosent av atkvøðunum. Á seinasta vali fekk flokkurin 24,7 prosent av atkvøðunum, so hetta er ein rættiliga stór afturgongd.
Beint í hølunum er Fólkaflokkurin við 18,6 prosentum. Hetta er eisini minni enn seinasta val, tí tá fekk flokkurin 22,5 prosent av atkvøðunum.
Sambandsflokkurin og Fólkaflokkurin fáa seks tinglimir hvør í hesari veljarakanningini.
Framsókn stendur seg væl
Framsókn ger eitt rimmar val, skulu vit trúgva hesari kanningini. Flokkurin fær 11,6 prosent av atkvøðunum og tvífaldar tingmannatalið úr tveimum á seinasta vali upp í fýra.
Miðflokkurin gongur eitt sindur aftur. Hann fær 4,7 prosent, men varðveitir teir báðar tingsessirnar kortini.
Verri er hjá Nýggjum Sjálvstýri, sum missir sín einasta tinglim. Nýggja kanningin gevur flokkinum bara 2,9 prosent av atkvøðunum, og tað er ikki nóg mikið at sleppa inn um tinggátt.
Andstøðan vinnur
Veljarakanningin gevur altso andstøðuni rættiliga stóran meiriluta. Tilsamans fáa Javnaðarflokkurin, Tjóðveldi og Framsókn 19 tingsessir, meðan samgongan við Sambandsflokkinum, Fólkaflokkinum og Miðflokkinum fær 14 tinglimir.
Veljarakanningin varð gjørd týskvøldið og mikukvøldið í hesari vikuni. Tilsamans 1116 veljarar svaraðu. Av teimum, sum svaraðu, søgdu 12,9 prosent seg ikki hava tikið støðu til, hvønn flokk tey fara at velja.


text:
Tíðindi
Myndir frá kvøldskúlanum 2012
...
Barnahúsið Imba
Barnahúsið IMBA Imba var ein megnar kvinna. Hon búði í Múla og livdi um ár 1600. Eftir hana er Imbjamørk í Múla nevnd. Á fjalli ...
Útbjóðing: Reingerð av dagstovni
Tann 2. apríl í ár letur dagstovnur upp í Hvannasunds kommunu. Í hesum sambandi verður reingerðin á stovninum boðin út. Nærri ásetingar um, hvat reingerðin ...
Navnakapping
Tann 1. apríl í ár letur nýggi dagstovnurin á Fossánesi upp. Dagstovnurin fer at rúma børnum í vøggustovu- og barnagarðsaldri og frítítíðarskúla fyri børn í ...
Viðareiðis kommuna við í barnaverndarsamstarvið í Norðoyggjum
Stutt undan jólum gjørdist Hvannasunds kommuna partur av samstarvinum um barnaverndartænastuna í Norðoyggjum, og 5. januar 2012 skrivaði eisini Viðareiðis kommuna undir sáttmálan, sum við ...
Spillivatnsætlanin hjá Hvannasunds kommunu góðkend
Við hesum verður boðað frá, at Umhvørvisstovan hin 09.12.2011, sambært §18, stk. 2 í løgtingslóg nr. 134 frá 29.oktober 1988 um umhvørvisvernd, við seinni broytingum, ...
Størv
Námsfrøðingar og hjálparfólk til nýggja dagstovnin á FossánesiErt tú ágrýtin, elskar at royna okkurt nýtt, dámar at skapa ein spennandi og mennandi gerandisdag og ...
Gleðilig jól og gott nýggjár
Øllum verður ynskt eini gleðilig jól og gott nýggjár. Skrivstovan er stongd millum jóla og nýggjárs, men ringjast kann til skrivaran á tlf. 23 10 ...
Skattalistin
Skattalistin fyri 2010 liggur frammi til alment eftirlit á kommunuskrivstovuni í vanligari upplatingartíð frá 8. desember til 22.desember, báðir dagar íroknaðir. Skrivstovan er opin mánadag ...
Hugnakvøld fyri borgarar 60 ár og eldri
13. desember kl. 19:00 Á Hotel Norð á Viðareiði Aftur í ár bjóða Hvannasunds- og Viðareiðis kommuna sínum borgarum, sum eru fyltir 60 ár ...
Jólatræið verður tendrað
Jólatræið í Hvannasunds kommunu verður tendrað uttanfyri gamla skúla leygardagin 10. des. kl. 16:00. Livar Nysted heldur røðu, felagssangur og manskór syngur. Tá ið træið ...
Nýggjur dagstovnur
Tá núverandi bygdaráðið møttist fyrstu ferð fyri at skipa seg, var tosa um hvat, ið nývaldu limirnir ynsktu at fáa burturúr. Allir limirnir vóru á ...
Skrá fyri útuvikuna
Skrá fyri útuvikuna hjá Hvannasunds kommunu Mánadagin 24. mai Gongutúrur. Møta við Fossabúðina kl. 15.00. Ganga norður til Krossdal ...
Fundarskipan
Fundarskipan fyri Hvannasunds Bygdaráð FUNDIR BYGDARÁÐSINS § 1 petti. Fundir bygdaráðsins eru almennir. Bygdaráðið kann tó gera ...
Nýggj heimasíða
Nýggja heimasíðan sum Knassar hevur gjørt fyri kommununa er nú komin uppundir land. Bygdaráðið er sera væl nøgd við eitt dygdaravrik. ...


text:
Vilmund Jacobsen 09.10.2018 (00:06)
Jónhild er nú deildarleiðari í Gøtubrá
Eldrasambýlið Gøtubrá í Norðragøtu hevur fingið nýggjan deildarleiðara. Tað er Jónhild Abrahamsen, dóttir Edmund og Elspu Abrahamsen í Fuglafirði, sum er sett í hetta leiðarastarv.
Umframt at vera bankalærd, hevur Jónhild Abrahamsen eisini nomið sær útbúgving sum sosialráðgevi, og hon hevur eisini eina masterútbúgving í almennari leiðslu.
Jónhild Abrahamsen hevur arbeiðsroyndir sum sosialráðgevi og familjuráðgevi og hevur 10 ára leiðsluroyndir innan umsorganarøkið, eitt nú sum leiðari á stovni fyri fjølbrekað.
Nánd, sum er eldrasamstarvið millum Eysturkommunu og Fuglafjarðar kommunu, bjóðar Jónhild Abrahamsen hjartaliga vælkomnari í starvið, samstundis sum henni verður ynskt blíðan byrð í arbeiðnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Sein viðgerð av landsroknskapinum
Tak niður
Landsroknskapurin fyri 2016 hevur ligið og blomstrað í fíggjarnevndini síðani 4. desember.
Fyri nøkrum árum síðani fingu løgtingsgrannskoðararnir annars hert reglurnar fyri, nær roknskapurin hjá landinum skuldi verða liðugur og lagdur fyri tingið, so hann kundi brúkast sum amboð til at gera fíggjarlóg.
Árini frammanundan var roknskapurin annars komin darlandi ár eftir, at hann var relevantur, og tí var hann til lítið gagn, eins og áhugin fyri honum var lítil.
Tað eydnaðist at fáa vent hesum, og grannskoðanin legði eisini roknskapin fyri 2016 fram til tíðina, also síðst í november, so løgtingið skuldi kunna viðgera og samtykkja hann, áðrenn fíggjarlógin skuldi samtykkjast.
Men tøppur kom í.
Áhugin fyri tølunum dalar
4. desember fór roknskapurin í fíggjarnevndina, og har lá hann uttan nakra viðgerð yvirhøvur líka til 6. februar, og ikki fyrr enn í næstu viku, also meira enn tríggjar mánaðir eftir fyrstu viðgerð og mánaðir eftir at fíggjarlógin er samtykt, sleppur løgtingið undir aðru viðgerð av landsins roknskapi fyri 2016.
Joen Magnus Rasmussen er løgtingsgrannskoðari, og tað var hann eisini, tá mannagongdin var herd. Hann er ikki glaður um, at drál aftur er komið í stóra roknskapin.
Drál av hesum slagi ger, at upplýsingar verða mistir, áhugin fyri gomlu tølunum dalar nógv, og ja, tá tingið fer undir ar gera fíggjarlóg fyri 2019, tá eru roknskapartøl fyri 2016 ikki júst feskastu amboð at taka til.
Hoyr innslagið í brotinum omanfyri.
Sí eisini


text:
Útlánsrentan hækkar05-07-2011
Útlánsrentan verður nú hækkað. Hækkingin stendst av øktum fíggjarkostnaðum og øktum útreiðslum til Indskydergarantifonden
Eik broytir bygnaðin30-06-2011
Bygnaðurin í Eik verður nú broyttur í samsvari við nýggja veruleikan og virksemið hjá bankanum. Hetta merkir m.a., at deildarnetið eins og starvsfólkatalið minkar
Nýggir Eik næmingar14-06-2011
Aftur í ár var stórur áhugi millum føroyska ungdómin at sleppa í bankalæru í Eik. 67 umsóknir komu inn, og av teimum vóru 18 ung fólk útvald til eina øðrvísi upptøkuroynd. 7 teirra endaðu við at fáa lærupláss í Eik Banka
Kundar rætt at kæra føroyskar peningastovnar til danska Pengeinstitutankenævnet14-06-2011
Ein avtala millum Felagið Peningastovnar og donsku Peningastovnskærunevndina gevur privatkundum rætt at kæra ósemjur við føroyskar peningastovnar til donsku nevndina
Eik hækkar rentuna09-06-2011
Eik hækkar nú rentuna á innláns- og útlánskontum. Tó eru serliga innlánskonturnar umfataðar av rentuhækkingini, og loysir tað seg nú enn betri at spara upp í Eik


text:
Ari av Rana
23.11.2017 - 20:34
Ítróttur > Ítróttur > Fótbóltur
Fyrrverandi fótbóltsstjørnan Robinho úr Brasilia er dømdur nýggju ára fongsul fyri at hava verið við til at neyðtikið eina kvinnu.
Fyrrverandi fótbóltsleikarin, sum millum annað spældi við Real Madrid, Manchester City og AC Milan,luttóku í einari bólkaneyðtøku í 2013, tá hann spældi við AC Milan.
Rætturin í Milano dømdi Robinho fyri hendingina, sum fór fram á einum diskoteki, har Robinho og fimm aðrir menn neyðtóku eina 22 ára gamla albanska kvinnu.
Robinho noktar seg sekan, og hevur møguleika at kæra dómin.
Hetta er ikki fyrstu ferð, at Robinho er ákærdur fyri neyðtøku. Í 2009 varð Robinho ákærdur fyri at hava neyðtikið eina 18 ára gamla kvinnu á einum diskoteki í Leeds í Onglandi. Tað ferðina avgjørdi løgreglan at sleppa alinum eftir at hava avhoyrt Robinho.


text:
Nær: 13. okt. - 21. okt. 2018
Hvar: Sjónleikarhúsið, Streymoy
Leikurin er stórgaman og skemt, sangur og kæti. Leikevnið er tikið frá einari av teim sjáldsamastu hendingunum í søgu Íslands, eitt ævintýr í sjálvum sær. Høvundurin fer lætt um tað sannsøguliga, men letur tað lúta fyri teim krøvum sum skemtileikur s…
Nær: 20. okt. 2018, leygardagur
Hvar: Norðurlandahúsið, Streymoy
Ein hugtakandi og rørandi sjónleikur, skaptur úr dokumentariskum tilfari um harðskap í heiminum.Íslendski sjónleikarabólkurin Ratatam skapti Shhh! út frá samrøðum við offur, brotsfólk og avvarðandi, umframt tilfari úr tíðindabløðum og vísindaligum ri…


text:
Í samband við kjakið um fólkafráflyting og vantandi tilflyting skipaði Keypmannahavnarnevndin hjá MFS fyri kjaktiltaki saman við føroysku sendistovuni og ritstjórunum handan bókina, Exit Føroyar, á Norðurbryggju 16. novembur 2012.
Framløgufólkini vóru Erika Hayfield úr vinnumálaráðnum, ið er forkvinna fyri arbeiðsbólkin, ið landsstýrið hevur sett at arbeiða við avbjóðingin; Heri á Rógvi, búbúskaparfrøðingur og annar av ritstjórunum í bókini EXIT Føroyar; Heini í Skorini, stjórnmálafrøðingur og Ph.D. lesandi; Sigmundur Ísfeld, sendimaður Føroya í Keypmannahavn. Høgni Reistrup, ritstjóri, var orðstýrari til tiltakið.
Tíverri hava vit ikki tikið framløgurnar upp, men tú kanst síggja power point framløgurnar her:
Framløga hjá Sigmundur Ísfeld
Framløga hja Heina í Skorini
Framløga hjá Hera á Rógvi
Framløga hjá Eriku Hayfield
Og tú kanst eisini lurtað eftir samrøðuni, ið Kringvarpið gjørdi við forkvinnuna fyri MFS, Biritu í Dali.
Upp móti 200 føroysk lesandi høvdu leitað sær vegin fram til hetta MFS tiltakið, ið var tað seinasta í Keypmannhavn fyri í ár.


text:
Tróndur Arge 10.03.2016 (18:31)
Fróði heldur fram í HB
Eftir heldur keðiligan ryggskaða seint í kappingarárinum í fjør, kunngjørdi legendan á miðjuni hjá landsliðnum og Havnar Bóltfelag, at hann setti skógvarnar á hyllina.
Nú tykist støðan allíkavæl so góð, at Fróði Benjaminsen tekur eitt tørn afturat. Hóast Fróði Benjaminsen, í fótbóltshøpi, er komin nakað upp í árini, og hóast beinini helst ikki renna so skjótt sum fyrr, er einki at taka seg aftur í, at miðvallargeneralurin enn hevur nakað av geva á vøllinum.
In.fo hevur fyrr skrivað, at fyrrverandi liðskiparin á landsliðnum hevur vant við HB í ár. Tá vildu hvørki hann ella venjarin, Jan C. Dam gera viðmerkingar til málið.
Arnbjørn heldur eisini fram
HB boðar samstundis frá, at nýggjur sáttmáli er gjørdur við Arnbjørn T. Hansen, sum í løtuni er langtíðarskaddur við knæskaða. Áleyparin verður ikki tøkur fyribils, men hevur nú sáttmála við felagið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Og soleiðis endaði seks ára langa samstarvið millum Sámal Bláhamar og fronsku dekkverksmiðjuna Michelin
Veturin nærkast í hvørjum, og hetta hevur sum kunnugt við sær, at ikki er loyvt at koyra við summardekkum í kava og frost.
Í dag finnast mong ymisk sløg av sera framkomnum vetrardekkum umframt tey umstríddu píkadekkini.
Franska dekkverksmiðjan Michelin skapti eina sanna kollvelting á hesum økinum, tá hon í 1981 kom á marknaðin við fyrsta lameldekkinum.
Hetta dekkið skaraði framúr við sínum serstakliga góða vegfesti – uttan píkar.
Føroyar við beinanvegin
Føroyar vóru millum fyrstu londini at nýta hesi dekkini, og hesum slóðaði undangongumaðurin á so mongum øðrum økjum her á landi, tann nú 70 ára gamli bil- og ferðavinnusmiðurin Sámal Bláhamar, fyri.
Hann umboðaði um hetta mundið Michelin í Føroyum.
Hann gjørdist umboðsmaður teirra seks ár frammanundan, í 1975, tá hann sum 27 ára gamal stovnaði fyritøkuna Super Dekk Service í Havn – fyrsta dekkverkstaðið í Føroyum, sum bæði seldi, skifti og javnvágstillaði dekk.
Árið fyri hevði hann við minni góðum úrsliti gjørt eina roynd at selt vulkaniserað ella forsollað dekk á einum neystalofti í Vestmanna, haðani hann er ættaður.
Hann hevði verið í Danmark í 1973 júst fyri at nema sær kunnleika innan hetta økið við einum dreymi um seinni at stovna egið vulkaniseringsvirki í Føroyum.
Gav skarvin yvir
Dekkini, sum hann innflutti til endamálið, komu frá donsku fyritøkuni, sum hann lærdi hjá í Odense.
Talan var um niðurslitin dekk, har nýtt gummi var lagt á slitbanarnar.
Men longu eftir einum hálvum ári gjørdi Sámal Bláhamar av at gevast við hesum virksemi.
– Orsøkin var, at slitbanarnir tíverri ikki vístu seg at halda nóg væl. Teir loysnaðu ov illa við tí úrsliti, at bilarnir fóru at rista. Klagurnar og endurgjaldskrøvini gjørdust so mong, at eg ikki hevði annað í at velja enn at geva skarvin yvir, greiðir Sámal Bláhamar eyðmjúkur frá.
Hann var tó so heppin at fáa endurgjald frá donsku fyritøkuni fyri øll tey umleið 80 dekkini, sum ikki vístu seg at vera í lagi.
– Hetta gjørdi, at eg tíbetur varðveitti skinnið á nøsini og kundi fara undir nýtt virksemi, greiðir ágrýtni íverksetarin víðari frá og heldur fram:
– Sum lið í stovnanini av Super Dekk Service árið eftir, fór eg at leita mær eftir heimsins besta dekki at umboða. Í hesum sambandi ráðførdi eg meg við hýruvognsførarar í Havn, sum allir vóru á einum máli um, at Peugeot-bilarnir, sum Francis Goldney tá umboðaði í Føroyum, høvdu tey bestu dekkini – Michelin-dekk.
– Eg vendi mær síðani til deild teirra í Danmark við umbøn um at gerast umboð teirra í Føroyum. Úrslitið varð, at deildarstjórin kom til Føroya at kanna viðurskiftini. Hann vildi eisini sleppa at vitja onnur bilverkstøð í landinum við mær sum ferðaleiðara.
– Eg setti tó sum treyt fyri hesum, at hann fyrst skuldi ganga umbøn míni um at umboða teir á møti, og hesum eftirlíkaði hann, staðfestir Sámal Bláhamar brosandi.
Misti umboðið
Tá Michelin tók allan heimsmarknaðin á bóli við lameldekkinum í 1981, sum segði spaðar fimm til øll onnur dekk, ið tá vóru á marknaðinum, var Sámal Bláhamar skjótur at fáa hesi forkunnugu dekkini til Føroya.
Tey gingu eisini sum heitt breyð beinanvegin, og hetta hevði við sær, at eisini kappingarneytar hansara fóru at keypa dekk frá honum.
Eitt nú minnist Sámal Bláhamar, at Auto Service í tveimum umførum keypti fyri ikki minni enn 1,1 milliónir krónur í lameldekkum frá honum!
Gleðin um einsamallur at umboða hesi dekkini í Føroyum, varð tó stokkut.
Longu árið eftir boðaði Michelin-deildin í Danmark Sámali frá, at tey ætlaðu at víðka umboðanina í Føroyum til eisini at fevna um aðrar dekksølur.
Á eini samkomu í Havn stutt eftir, har eisini Sámal Bláhamar var hjástaddur, boðaði stjórin so frá hesum.
– Aftan á fór eg yvir og tók í hondina á honum og segði ”I wish you a Good Year” og segði samstundis upp samstarvið við Michelin, greiðir Sámal Bláhamar frá.
Dagin eftir umboðaði hann ístaðin dekk frá kappingarneytanum hjá Michelin, Goodyear!
Super Dekk Service fór á húsagang undir búskaparkreppuni fyrst í nítiárunum.
Seinni endurstovnaði sonurin, Fríðrikur Bláhamar, fyritøkuna undir navninum Super Dekk.
Millum dekkini, hann umboðar, er eisini Michelin...
Her er Sámal á skeiði hjá eini vulkaniseringsfyritøku í Danmark í 1973


text:
Spælimansfestivalurin Várfólk legði fyri í gjár við eini framúr góðari framførslu við Hanus G. og Jógvan Andrias, og í kvøld heldur tiltakið fram við Holgar og Black Sheep.
Hanus G. Johansen og Jógvan Andrias Joensen kavaðu niður í sín lagaskatt og spældu saman og hvør sær. Løtan var einki minnið enn frálík. Serliga áhugavert var, at Hanus kavaði niður í løg, ið hann ongantíð áður hevði spælt, og konsertin bleiv á tann hátt heilt serlig. Men eisni Jógvan Andrias, ið ikki hevur verið líka virkin sum trubadurur seinnu árini, hevði nógv nýtt við í skjáttuni.
Í kvøld mikukvøldið heldur festivalurin á, tá trubadururin úr Sørvági Holgar fer á pall, Holgar stendur altíð fyri eini minniligari løtu. Umframt Holgar fer eisini bólkurink Black Sheep á pall í Reinsarínum.
Í annaðkvøld endar Várfólk við einum braki, har Lív Næs, Yggdrasil og Spælimennirnir í Nólsoy fara á pall. Allar konsertirnar byrja kl. 20.


text:
Ítróttarhøllin er spildurnýggj, handað Sandoyar skúlasambandi í 2012.
Høllin verður nógv brúkt, og hevur gjørt tað møguligt at byrja at venja eitt nú hondbólt og fimleik við børnum, og at skipa fyri kappingum í flogbólti og hondbólti. Í 2014 var nýtt badmintonfelag stovnað. Og so er sjálvandi eisini rúm fyri innandura fótbóltsvenjing.
Høllin verður eisini brúkt av eldratænastuni til fyribyrgjandi venjingar.
Høllin er eisini væl egnað til mangt annað enn ítrótt. Her er møguligt at hava sølustevnur, ráðstevnur, konsertir, stórar veitslur og mangt annað. Sitipláss til 500 fólk eru í høllini. Møguleiki er at leiga høllina. Sí prísir v.m. HER


text:
Fá hjálp og vegleiðing
Krabbamein ber ofta við sær broytingar í familjuni, og kunnu hesar raka teg og tíni sera meint. Nýggjar og óvanligar støður taka seg upp, og tú hevur nógvar tankar og kenslur at stríðast við. Bæði tú og tíni avvarðandi kunnu kenna tykkum máttleys og einsamøll.
Vit eru at hitta gerandisdagar á telefon 317959 ella á teldupost kmf@krabbamein.fo. Krabbameinsfelagið heldur til á Grønlandsvegnum 58 í Havn.
Tveir ráðgevandi sjúkrarøktarfrøðingar við drúgvum royndum innan krabbameinsøkið starvast dagliga á okkara ráðgevingarstovu. Tær vegleiða, ráðgeva, hava telefonviðtalu, bjóða tær persónliga samtalu á ráðgevingarstovuni ella heima, um ynski er um tað eins og samtalu við familju og avvarðandi. Tætt og gott samband er við bæði sjúkrahús, Heimatænastuna, Hvíldarheimið og aðrar stovnar í og uttan fyri Føroyar.
Tilboð til tín og familjuna
Krabbameinsfelagið bjóðar bæði tær, ið er ella hevur verið sjúk/ur av krabbameini, og tínum avvarðandi eina røð av tilboðum, eitt nú:
- Persónligar samrøður
- Familjusamrøður
- Rørslutiltøk
- Onnur tiltøk, eitt nú hugnaløtur, opið hús o.a.
- Ymiskar samrøðubólkar
Í samrøðubólkum, sum ráðgevar hjá felagnum standa fyri, hittir tú onnur í somu støðu sum tú. Endamálið er at stuðla hvør øðrum, býta tankar og kenslur og í trúnaði práta um tað, ið er tungt at bera einsamallur/eisamøll. Tú verður partur av einum bólki, har fólk lurta og skilja tína støðu. Skipað verður fyri felags tiltøkum eftir tørvi. Hevur tú eitt ynski um eitt hvørt tiltak, ert tú vælkomin at seta teg í samband við okkum.
Umvegis ráðgevingarstovuna ber eisini til at koma í samband við tey, ið sjálvboðin hava skipa seg í hjálparbólkarnar hjá Krabbameinsfelagnum. Sí meira her.
Avgreiðslutíðir
Ráðgevingarstovan er opin mánadag til fríggjadag, telefontíð frá kl. 13.00 - 15.00 á tlf. 317959.
Ráðgevingarstovan er nógv vitjað og fólk ringja og fáa ráð og vegleiðing. Hjá Krabbameinsfelagnum arbeiða tveir sjúkrarøktarfrøðingar og eitt skrivstovufólk.
Samskifti
Ráðgevingarstovan hevur samskifti við sjúkrahúsverkið, heimarøktina, Hvíldarheimið Naina og aðrar stovnar.
Sjúklingar, avvarðandi og onnur
Krabbameinssjúklingar, avvarðandi og onnur kunnu seta seg í samband við ráðgevandi sjúkrarøktarfrøðing felagsins, og fáa ráð, vegleiðing og stuðul.
Vitjanir
Ráðgevar felagsins vitja sjúklingar, avvarðandi og stovnar eftir tørvi.
Eisini í Norðoyum og Suðuroy
Fyri at røkka einum av endamálsgreinunum hjá Krabbameinsfelagnum, - at felagið er eitt landsfelag, - hava vit gjørt avtalu við Klaksvíkar Sjúkrahús og Suðuroyar Sjúkrahús um, at vit kunnu nýta viðtaluhølir teirra, so høvi verður hjá fólki í Norðoyum og í Suðuroynni eftir avtalu at hitta sjúkrarøktarfrøðing felagsins á staðnum.
Spurningar
Spurningar til ráðgevan kunnu sendast til kmf@krabbamein.fo


text:
5.a í Skúlanum á Argjahamri
Í flokkinum eru 38 næmingar. 15 gentur og 23 dreingir.
Í læraratoyminum eru 4 lærarar. Elin Olsen (føroyskt, kristni, søga og samtíð og ítrótt), Marni Djurhuus (føroyskt, kristni, søga og samtíð og ítrótt), Sanna Vitalis (Støddfrøði og danskt) og Jóhan Lervig (Støddfrøði og Náttúru og tøkni).
Harumframt undirvísa Sára Dam (Enskt, danskt og ítrótt), Juanita Schrøder Holm (enskt) og Annika Petersen (náttúra og tøkni).
Í handaverk og list undirvísa hesi:
Evning: Sára Dam
Smíð: Jutta Reyinslág
Køk: Sara Dybvad


text:
TB/FCS/Royn
AB fór við øllum í hurlivasanum17. september 2018 | Jens Rói Sørensen
Heystarkuldin nærkast fyri hvønn dag, og sama kann sigast um dystin við Stórá í dag, ein heldur linur og líkagyldigur spenningskaldur dystur. Suðringar lógu áðrenn dystin á talvuni í ongamanna landi á 7. plássi við 21 stigum meðan gestirnir av … Les meira
Javnur dystur, men onki stig19. juni 2018 | Jens Rói Sørensen
Klaksvíkingar fingu tað teir komu eftir. Uttan at vísa stórvegis spæl ella álopsvilja, so endaði dysturin við einum súrum 0-1 tapi til stórsatsandi KÍ. Eftir nakrar dystir har TB/FC Suðuroy/Royn hava sæð moyrir út og úrslitini minni góð, so má … Les meira
Suðuroyingarnir eru útslignir13. juni 2018 | Mortan Enni
Tað er stuttligt at verða B36’ari og at sigla norður um fjørð í dag. Tað var als ongin ivi, um hvør tað betra liðið var. B36 stýrdi dystinum frá fyrsta bríksli. Teir spæla við høgum pressspæli, og verjan hjá okkum … Les meira
Greitt tap ímóti meistarunum5. juni 2018 | Jens Rói Sørensen
Tað var við spenningi, at TB/FC Suðuroy/Royn bjóðaði verandi føroyameistarunum úr Víkingi til dans við Stórá í sólskininum sunnudagin 3. juni. Heimaliðið hevði fleiri góð úrslit seinastu dystirnar at vísa á, har millum annað ein sigur á Víkingi sendi teir … Les meira
B36 í hálvfinaluni14. mai 2018 | TB
Lutakast hevur verið í 3-2 í kvøld um steypakappingina og endin varð, at tað verður B36, ið TB/FC Suðuroy/Royn skal hitta. Fyrsti dysturin verður í Gundadali 30. mai meðan seinni dysturin við Stórá skal spælast 13. juni.
Í hinari hálvfinaluni … Les meira
Trivaligur útisigur13. mai 2018 | TB
Á føðingardegnum hjá Tvøroyrar Bóltfelagi megnaði felagsliðið TB/FC Suðuroy/Royn at vinna heili 3-0 á 07 Vestur.
Gott og væl hálvan veg inni í fyrsta hálvleiki bleiv brotsspark til TB/FC Suðuroy/Royn eftir eina fríssparksroynd har dómarin metti at ein 07 Vestur … Les meira
Ræður um at ríða á aldukambinum12. mai 2018 | Jan Smedemark
Sunnudagin verður dystur í Sørvági fyri aðru ferð í ár. Fyrra dystin vunnu vit og var tað eisini tann dysturin, sum í langa tíð var hin einasti har TB/FC Suðuroy/Royn megnaði at skjóta mál, tá Stefan skjeyt tvey mál uppá … Les meira
Einastandandi avrik i Gøtu11. mai 2018 | Jan Smedemark
Í gjár var dystur í Gøtu har TB/FC Suðuroy/Royn møtti Víking í fjórðingsfinaluni í Løgmanssteypinum. Fá høvdu væntað, at tað fór at enda við einum 2-0 sigri til grønu suðuroyingarnar, summi høvdu kanska vóna hetta.
TB/FC Suðuroy/Royn hevði gott tak … Les meira
Fyrsti heimasigur í Betrideildini8. mai 2018 | Jens Rói Sørensen
So megnaði okur tað endiliga, at vinna fyrsta heimasigurin í Betrideildni í ár og sanniliga ein søtur sigur.
Uttan at gjøgnumganga allan dystin minutiøst, so vil je siga beinaveg, at hetta er besta avrik je havi sæð frá okra síðu … Les meira
Størri munur á toppi og botni í ár7. mai 2018 | Jan Smedemark
Sum eitt framhald við einum yvirliti yvir Betrideildina eftir hesi fyrstu níggju umførini í ár, so kann eisini staðfestast at tað er størri munur á toppi og botni í ár.
HB liggur sum kunnugt á odda, teir hava 22 stig. … Les meira
Status eftir níggju umfør6. mai 2018 | Jan Smedemark
Eftir hesi fyrstu níggju umførini er tíðin komin at gera eitt lítið status yvir hópin og hesar níggju dystirnar. TB/FC Suðuroy/Royn hevur eftir hesar níggju dystirnar fingið sjey stig, sum hevur við sær, at liðið er nummar átta í Betrdeildini.
Fýra … Les meira
EB/Streymur við Stórá sunnudagin3. mai 2018 | TB
Sunnudagin kemur EB/Streymur á vitjan við Stórá og eftir dystirnar ímóti KÍ og Víkingi tykist tað sum um, at nú er vónin afturvend í TB/FC Suðuroy/Royn leguni. Harvið leggur tað eisini dagskránna fyri dystin sunnudagin, tí har er onki at … Les meira
Endiliga vunnu okur25. apríl 2018 | Mortan Enni
Oddaliðið og steypavinnarin frá 2016 var á vitjan í Trongisvági fyri aðru ferð í 2018. KÍ hevur altíð havt tað trupult við Stórá. Sum oftast eru marginalarnir falnir í teirra lut, og teir hava altíð verið noyddir til at stríðast … Les meira
Óeydnan spilti dagin23. apríl 2018 | Jens Rói Sørensen
Tað var rættiligt várligt veður í Trongisvági, tá heimaliðið TB/FC Suðuroy/Royn tók ímóti reyðsvarta felagnum úr Tórshavn, HB. Havnarmenn vóru komir suður við fitt av viðhaldsfólkið, sum uttan iva væntaðu ein sigur, nú HB hevur fingið góða byrjan uppá kappingarárið. … Les meira
Súrt tap16. apríl 2018 | Jens Rói Sørensen
Tað vóru tvey lið, ið vóru svong eftur stigum, tá TB/FC Suðuroy/Royn tann 15 april bjóðaði argjamonnum í AB upp til dans á heimavøllinum við Stórá í Trongisvági. Bæði liðini hava fingið eina heldur trilvandi byrjan uppá kappingarárið og lógu … Les meira
Hildu tætt í 92 minuttir13. apríl 2018 | TB
Tórsdagin var dystur í Gundadali ímóti B36 í einari uppgerð har B36 mátti metast sum favorittur at fáa trý stig, men tað bleiv ein dystur, ið gjørdist sera tættur og bleiv avgjørdur í evstu løtu.
Samanumtikið so má tó sannast, … Les meira
Tórsdagsdystur í Havn11. apríl 2018 | Jan Smedemark
Tórsdagin klokkan 18:00 verður dystur í Gundadali hjá TB/FC Suðuroy/Royn har B36 tekur ímóti. Sannast má, at higartil so hava hvørki TB/FC Suðuroy/Royn ella B36 fingið eina byrjan uppá kappingarárið, ið er nakað serligt.
B36 hevur fingið fýra stig eftir … Les meira
Skála stendur fyri skotum5. apríl 2018 | TB
Fjórða umfar av Betrideildini stendur fyri durum, umfarið verður leikt leygardagin og skal TB/FC Suðuroy/Royn til Skála at spæla ímóti teimum appelsingulu.
Í fjør endaði Skála fýra stig frammanfyri TB/FC Suðuroy/Royn og higartil í ár liggja liðini lið um lið … Les meira
Tap í vetraligum páskadysti3. apríl 2018 | Jens Rói Sørensen
Í fagrasta jólaveðrið á páskum, vindstilli og kavaflykrum, var ein á papírinum spennandi dystur í Betri deildini á skránni í Trongisvági. Annað av liðnum, ið mong hava spátt sum ein av FM kandidatunum, KÍ, var komið túrin suður at vitja … Les meira
Lutakast um Løgmanssteypið19. mars 2018 | TB
Í kvøld hevur lutakst verið um Løgmanssteypið og fyrsta umfar av kappingini. 3-2 verturin Leivur Frederiksen og Fróði Danielsen úr FSF stóðu fyri lutakstinum í kvøld á skíggjanum. Øll feløg blivu drigin í fyrsta umfarið, har tað eftir ætlan skuldi … Les meira


text:
- Tíðindi, mentan og ítróttur
Tjóðveldi um at missa tolið
Tak niður
Annita á Fríðriksmørk, tingkvinna fyri Tjóðveldi, er um at missa tolið við samgongufeløgnum í Javnaðarflokkinum. Kvoturnar av uppsjóvarfiski eru óvanliga høgar í løtuni, men komandi ár lækkar kvotan av makreli, og tað ferð kvotan av norðhavssild væntandi eisini at gera, og so eru fyritreytirnar fyri fiskivinnusemjuni broyttar, siga javnaðarfólk. Kristin Michelsen og Bjarni Hammer eru lopnir frá semjuni, og Jónleif Johannesen er eisini farin at ivast í semjuni, men Óluvá Klettskarð, tingkvinna fyri Tjóðveldi, heldur ikki at fortreytirnar eru broyttar.
Roynt hevur verið at funnið eina semju í dag, áðrenn samgongufundin í morgin, og tjóðveldisfólk ætla ikki at bíða longi afturat.
Vit ætlaðu at gera samrøðu við Kristin Michelsen og Bjarna Hammer í dag, men teir vildu ikki gera samrøðu.
Sí eisini


text:
Leys størv á Søgu- og samfelagsdeildini
Á Søgu- og samfelagsdeildini eru tvey parttíðar (20%) granskingar- og undirvísingarstørv í løgfrøði leys at søkja.
Størvini verða sett sum fyribils avloysarastørv í eitt kalendaraár í senn. Tey settu skulu virka innan løgfrøðiliga gransking og útbúgving á deildini.
Starvsøki
Granskingarparturin verður samskipaður við verandi gransking deildarinnar og serøki umsøkjarans. Starvið ber í sær gransking, undirvísing og fyrisiting.
Førleikakrøv
Umsøkjarar skulu minst hava kandidat- ella masterútbúgving í løgfrøði ella samsvarandi. Fyrimun hava umsøkjarar, sum hava granskað í føroyskum viðurskiftum.
Innanhýsis metingarnevnd verður sett at meta um førleikarnar hjá umsøkjarunum.
Starvið verður lønt sambært yrkisfelagssáttmála.
Umsókn
Umsóknarfreistin er 1. mai 2010.
Størvini verða sett 1. juli 2010 ella skjótast til ber. Størvini ganga út 31. desember 2010, men kunnu endurnýggjast eitt kalendaraár í senn.
Nærri upplýsingar um størvini fáast við at venda sær til fyrisitingarstjóran, Rúnu Hjelm, ella til rektaran, Jóan Paula Joensen.
Upplýsingar um virksemið á Fróðskaparsetrinum eru at finna á heimasíðuni: www.setur.fo.
Umsóknir saman við avriti av próvskjølum, CV, skrá yvir granskingarvirksemi, skrivligum og prentaðum vísindaritum skulu sendast Fróðskaparsetrinum.
FRÓÐSKAPARSETUR FØROYA
J. C. Svabos gøta 14
Postrúm 272
110 Tórshavn
www.setur.fo
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sunda kommuna
Sunda kommuna gjørt íløgu í vatnið fyri 3,5 milliónir
Í vikuni varð nýtt vatnreinsiverk tikið í nýtslu í Sunda kommuna. Talan er um nútímans og stásiligt reinsiverk oman fyri bygdina Norðskála fyri áleið 3,5 milliónir krónur.
Sunda kommuna skrivar á heimasíðu sínari, at HPH Smíð hava bygt húsið, og at Nomatek hava sett reinsiverkið upp. Nýggja reinsiverkið kann reinsa upp til 250 tons av vatni um tíman.
Sunda kommuna greiðir víðari frá, at Reinsiverkið letur vatn til bygdirnar Oyri, Oyrarbakki, Norðskála, og at leiðing eisini er løgd um sundið yvir til leguhúsið í Nesvík.
Hetta er seinasta íløgan, sum kommunan hevur gjørt í reinsiverk, og eru nú í alt 9 vatnreinsiverk runt um í kommununi.
Tað var varaborgarstjórin og formaður í Teknisku nevnd, Sonni Samuelsen, sum fekk heiðurin at skrúva vatnið frá, tá ið reinsiverkið varð tikið í brúk.


text:
Tá ið man talar ímóti synd, verður man ofta kallaður ein lóg-prædikari, men so er ikki.
Eingin er púra uttan synd, tí I. Jóh. 1:8 sigur:
Um vit siga at vit hava onga
synd, svíkja vit okkum sjálv, og
sannleikin er ikki í okkum.
Sannleikin er, at ein frelstur VIL ikki og YNSKIR ikki at synda. Ein, sum ger lætt úr synd og sum skavar útyvir og smíðar skálkaskjól fyri at at kunna halda áfram í syndalívinum, er villleiddur og villleiðir onnur.
I. Jóh. 5:18 sigur:
Vit vita at hvørsumhelst ið er
føddur av Guði syndar ikki; men
hann sum er gitin av Guði varðar
seg sjálvan, og hasin vondi nemur
hann ei.
“Syndar ikki”, kann ikki merkja, at man ONGANTÍÐ kemur til at gera eina synd, tí I. Jóh. 1:8 (sum vit júst lósu), ger hetta jú ómøguligt. Meiningin her er tí, at tann trúgvandi hevur henda hugburð: Nú eri eg eitt Guðs barn, og so havi eg tað fyri eyga, seti mær tað fyri osv at nú syndi eg ikki longur. Altso verður tað ein nýggjur lívsstílur; tú ert vorðin eitt nýtt menniskja við endurføðingini, og tað vil síggjast í tí lívinum, sum tú nú livir út; ja, annars varðst tú ongantíð endurføddur.
I. Jóh. 1:8 og I. Jóh. 5:18 eru líkasum tveir veg-kantar hvørjumegin við vegin:
Vegkantur eitt: Øll gera synd onkuntíð,
Vegkantur tvey: Ein sannur trúgvandi syndar ikki (t.e. ikki við vilja).
I. Pæt. 4:1-5 lýsir hetta eisini rættiliga væl:
EFTIRSUM tá at Christus
hevur liðið fyri okkum í kjøtinum,
vápnið tykkum á sama hátt
við hinum sama sinni: tí hann
sum hevur liðið í kjøtinum hevur
hildið uppat frá synd ;
2 At hann ei longur skuldi liva
restina av tíð síni í kjøtinum mótvegis
lystum manna, men mótvegis
vilja Guðs.
3 Tí hin lidna tíð av lívi okkara
má vera okkum nóg mikil at hava
virkað vilja Heidninganna, tá ið vit
gingu í skendsku, girndum, ovurnøgd
av víni, ólátaskapum, festingum,
og andstyggiligum avgudadýrkanum:
4 Í hvørjum teir halda tað undarligt
at tit renna ikki við teimum
til hins sama ovurryggjaloysis,
talandi ilt um tykkum :
5 Hvørjir geva skulu roknskap
til hansara sum er til reiðar at
døma hinar livandi og hinar deyðu.
Rom. 6:1 lærir okkum, at vit eiga at liva eitt HEILAGT lív í náðini:
HVAT skulu vit tá siga? Skulu
vit halda áfram í synd, at
náði kann gerast ríkilig?
2 Guð sýti fyri. Hvussu skulu
vit, sum eru deyðir fyri synd, liva
longur í henni?
Guðs náði er IKKI givin okkum, til at synda uppá, men hon virkar halgan, sum eisini sæst útvortisliga; sum Titus 2:11—13 sigur:
Tí náði Guðs sum viðførir
frelsu er birt fyri øllum monnum,
12 Lærandi okkum at, avnoktandi
ógudiligleika og veraldligar
lystir, vit skuldu liva edrúiliga,
rættvísiliga, og gudiliga, í hesi
núverandi verøld;
13 Væntandi eftir hini sælu
vón, og hini dýrdsomu birting
hins mikla Guðs og Frelsara várs
Jesusi Christs;
Teir, sum misbrúka náði Guðs til at áfram liva í syndini, eru falskir brøður, skridnir inn, tí Judas sigur í v. 4—5:
4 Tí tað eru ávísir menn skridnir
inn óvarnandi, hvørjir vórðu
áður frá gamlari tíð útnevndir til
hesa dómfelling, ógudiligir menn,
umgerandi náði Guðs várs yvir í
skendsku, og avnoktandi hin einasta
Harra Guð, og Harra váran
Jesus Christ.
5 Eg vil tessvegna seta tykkum
í endurminning, tó at tit einaferð
vitstu hetta, hvussu ið Harrin,
havandi frelst fólkið út úr Egyptalandi,
aftaná oyddi tey sum trúðu
ikki.
Tað vil siga, at náðin skal brúkast til at liva eitt heilagt lív, sum samsvarar við umvendingina, – ikki til at liva áfram í syndini.


text:
Fjaðurfagra havmús (havmúsaættin)
Hydrolagus mirabilis (Collett, 1904)
Stødd: Fjaðurfagra havmús verður upp í 80 cm long.
Dýpi: Hon er úr 450 m niður á 1200 m dýpi.
Litur: Kroppurin er dimmbrúnur. Uggafjaðrarnar eru bláar og ryggfjaðrarnar grønligar. Lýsing: Hon er tjúkk um bulin, klænkar aftur eftir sporlinum, sum endar í einum longum hala. Hon hevur tvær ryggfjaðrar. Tann fremra er høg og stutt við stórum, ramligum píki fremst. Aftara lág og long, lægst á miðjuni, gongur aftur hagar, har sporlið endar, og halin tekur við. Tann sera langi halin er um helvtina av heildarlongdini, hevur lágar fjaðrar, eina undir og eina yvir. Hon hevur ongan stert og stórar uggafjaðrar, ið minna um veingir. Týðiligt skarð er millum aftaru ryggfjøður og ovaru halafjøður. Høvdið er næstan sum bulurin til longdar, rundleitt framman. Hon hevur stór eygu, lítlan kjaft, ið er fremri enn eyguni.
Eyðkenni: Líkist havmús, tó ikki í litum. Einki skarð er í gotfjøðurini sum á havmús. Uggafjaðrarnar lagdar aftur við kroppinum røkka inn undir búkfjaðrarnar. Smáoygda havmús, ið er longur suðuri, líkist eisini, men er dimmari á liti og hevur stuttan hala.
Týdningur: Hon hevur ikki vinnuligan týdning.
da: Storøjet havmus, en: Large-eyed rabbitfish, fr: Chimére á gros yeux, ís: Digurnefur, no: Blåvinget havmus.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Havmýs Chimaeriformes
Í hesum hópinum eru 3 ættir við 6 slektum og 33 sløgum.
Av teimum eru við Føroyar 2 ættir við 4 slektum og 5 sløgum:
Havmýsnar skilja seg frá øðrum bróskfiskum m.a. við at hava eitt kápuskapilsi uttan á táknunum.
Havmýsnar eru bulmiklar og hava ikki stert. Tær hava tvær ryggfjaðrar. Stóran pík við fremru ryggfjøðurina. Tær hava ikki roðslu. Kallfiskarnir hava ein flytiligan og krókskapaðan útvøkstur í enninum.
Havmýsnar liva um øll høv, niður á stór dýpi.


text:
Steinar Patursson
20.07.2017 - 17:27
Ítróttur > Ítróttur > Súkkling
Klokkan 18:00 í dag byrjar Volvo Kring Føroyar aftur.
Eftir at hava steðg í fjør, er kappingin nú aftur klár - hesaferð við trimum etapum, og tað verða tríggjar landavegakappingar.
Tað verður kappast á tveimum teinum hvønn dag. Opin bólkur koyrur tilsamans góðar 350 km og unglingar, kvinnur og motionistar koyra góðar 200 km tilsamans.
Allar kappingar byrja og enda hjá sponsorinum, sum í ár er Wenzel Ford og Volvo
Fyrsta kappingin byrjar kl. 18 hósdagin 20. juli. Allir luttakarar skulu møta kl. 17.
Kappast verður soleiðis:
Hósdagin 20. juli kl. 18. Møta kl. 17 hjá Wenzel Ford og Volvo.
Fríggjadagin 21. juli kl. 18. Møta kl. 17 hjá Wenzel Ford Og Volvo.
Leygardagin 22. juli kl. 15. Møta kl. 14 hjá Wenzel Ford Og Volvo.


text:
Klokkan 20:45 okkara tíð skeyt SpaceX heimsins størstu rakett, Falcon Heavy, upp. Í oddinum á rakettini er ein Teslabilur.
Kósin varð sett móti Mars, og fólk kring allan heimin kundu fylgja við í beinleiðis stroyming. Sí stroymingina niðanfyri.
Arbeitt hevur verið við hesum í sjey ár, og tað var sjálvandi frøi á starvsfólkunum hjá SpaceX, tá rakkettin fór upp frá. Alt sær út til at hava gingið eftir ætlan. Sonevndu boostararnir lendu løtu seinni samstundis á Cape Canaveral, sum ætlað.
Stovnarin av SpaceX er Elon Musk, og er eisini maðurin handan Tesla-bilarnar. Hann hevur áður kunngjørt, at bilurin umborð fer at spæla sangin Space Oddity hjá David Bowie, tá hann flýgur í rundferð um Mars, skrivar Ritzau.
Falcon Heavy varð skotin upp frá Kennedy Space Center í Florida, har NASA eisini hevur sent rakettir áður. Millum annað vóru fólk send til mánan har frá fyri umleið 50 árum síðani.


text:
Orð: Rasmus Effersøe
Lag: Jógvan Nolsøe
1. Eg gleddist við smálomb
og blómur í líð,
eg gleddist við heyst og við háveturstíð:
tí summar og vár mær í huganum var,
:,: og Magnus var vónin og várið hjá mær. :,:
2. Eg gleddist á morgni við mortítlings ljóð,
eg gleddist við vinfólk, sum vóru mær góð,
eg gleddist við alt, sum á foldini er;
:,: alt gleddi meg tvífalt, tí Magnus var her. :,:
3. Og sólin, sum strálandi søkkur í kav
og roða útbreiðir á land, yvir hav,
og bylgjur, sum leika sín vakrasta leik,
:,: tað var alt sum einki, um Magnus meg sveik. :,:
4. Mín gleði, mín Magnus, hví drálar enn tú?
Hví kemur tú ikki at troysta meg nú?
Tú svíkur meg ikki, tað veit eg so vist.
:,: Mín agnus er deyður, eg havi teg mist. :,:


text:
Hagtøl til fría nýtslu hjá øllum17-03-2010
Blaðmaður Dimmalættingar gevur Eik Banka motiv, hann í veruleikanum ikki hevur. Aftursvar hjá Bjarna Olsen, stjóra í Eik, til grein í Dimmalætting 10. mars 2010
Eik-samtakið 9,1 milliardir í statsveðhaldi17-03-2010
Danski staturin hevur givið tilsøgn um at veita Eik Banka-samtakinum trygd fyri upp til 9,1 mia. kr. Trygdin skal nýtast til endurfígging av lánum og til at tryggja bankanum eitt gott gjaldføri, eisini eftir at Bankapakki I fer úr gildi 30. september 2010
Eik Renning í Klaksvík16-03-2010
Leygardagin 20. mars kl. 10.30 verður Eik Renning í Klaksvík fyri børn og vaksin. Tað er ítrottarfelagið Treysti, ið skipar fyri árligu rennikappingini
Trupulleikar við MasterCard flytingum15-03-2010
Í sambandi við umlegging, hava trupulleikar stungið seg upp hjá MasterCard kundum, sum hava fasta flyting inn á MasterCard kontuna
Upplýsingar um bústað frá kundum15-03-2010
Seinastu dagarnar hava ávísir kundar fingið bræv, við boðum um lata inn dagførdar upplýsingar um bústaðin. Hetta verður gjørt í sambandi við nýggja reglugerð á økinum


text:
Krákureiðrið Bed & Breakfast
Krákureiðrið er eitt gestahús við nógvum møguleikum. Gestahúsið liggur væl fyri við góðum útsýni yvir bátahylin inni á Fjørð. Tað er stutt til Magnstøðina og Fjørukrónna at keypa. Somuleiðis at ganga til bátarnar, ið sigla vestur undir Vestmannabjørgini (Vestmanna cliffs.) Krákureiðrið hevur 6 kømur við seingjaklæðum og handklæðum.
Á hemasíðuni ber til at booka kamar, og gjalda á netinum. Heimasíðan er í 3 málum.
Serliga er lagdur dentur á at optimera síðuna fyri leitimotorar.


text:
Ari av Rana
25.01.2018 - 07:06
Steen Lorck arbeiddi saman við Peter Madsen seinastu níggju árini. Fyri fyrstu ferð síðani Nautilus-málið byrjaði, fortelur hann sína søgu um sín starvsfelaga.
- At ein kann fara so skeivt av einum persóni skelkar meg. Hetta er ein maður eg havi fylgst við í níggju ár, sigur Steen Lorck.
Lorck starvaðist sum bátastjóri á Nautilus.
- Peter var altíð sera ordiligur við meg. Hann kallaði meg altíð skiparin. Eitt sindur í skemti, sjálvandi, sigur Steen.
Steen hevði aldrin trúð, at tað Peter Madsen nakrantíð fór at verða ákærdur fyri manndráp. Men ein hending situr fast hjá Steen Lorck.
- Eina ferð segði hann við meg, at hann droymdi um at fremja tí fullkomnu brotsgerðina, og at hann kundi hugsa sær, at neyðsendarfar og tyrlur jagstraðu hann.
Steen Lorck og Peter Madsen skuldu sigla til Bornholm fríggjadagin 11. august, men Peter avlýsti í síðstu løtu. Fáa minuttir áðrenn Peter sigldi út saman við Kim Wall, sendi hann eini boð til Steen um at túrurin varð avlýstur.
- Eg skrivaði aftur og spurdi nær vit so sigla, men eg fekk einki svar, sigur Steen Lorck við TV2.


text:
Murrikrutt (ulkuættin)
Triglops murrayi Günther, 1888
Stødd: Undir Føroyum verður murrikrutt ikki nógv longri enn 13 cm, men norðari kann tað verða upp í 20 cm.
Dýpi: Undir Føroyum er murrikruttið fingið á sandbotni millum 57 og góðar 200 metrar. Aðrastaðni á heilt grunnum vatni, 7 metrum, niður á 300 m, og eisini niður á 445 m.
Litur: Murrikrutt er brúnligt við 4 týðiligum, men óregluligum, dimmum tvørbondum um nakkan og bakið, niður til strikuna. Undir strikuni eru bert einstakir blettir. Tvey-trý dimm blettabond eru á uggafjaðrunum og ryggfjaðrunum, og á stertinum eru trý. Kallfiskar hava ein blett aftast á fremru ryggfjøður. Bletturin er oftast svartur við hvítum innast. Undir búkinum er tað ljóst (silvurlitt) við smáum, dimmum prikkum ovast.
Teinar: R1 X-XII; R2 18-24; G 19-25; U 16- 19; Ry 42-47.
Lýsing: Murrikrutt er klænri fiskur enn fleiri onnur krutt. Tað hevur klæna klingru. Tvær naddaklæddar strikur eru, niðara er mitt eftir síðuni og ovara millum hesa strikuna og ryggfjaðrarnar. Niðara strikan bogar eitt sindur niður yvir uggafjøðurina, og á henni eru 46-48 roðslur. Síðan undir niðaru strikuni er sett við tøttum, skáksettum beinplátum, í faldum við týðiligum og skørpum kantum.
Murrikrutt hevur tvær ryggfjaðrar, ið standa tætt saman, tann fremra er minni, men hægri. Aftara er long og heldur lág. Tað hevur eina gotfjøður á stødd sum aftara ryggfjøður. Niðastu teinarnir í uggafjaðrunum eru berir. Tað hevur smáar búkfjaðrar. Sterturin er miðalstórur og er nakað útbogin aftan.
Gronin er styttri enn eygnatvørmátið. Tveir píkar eru á gronini og fýra smáir á kápuni, men ongin á skallanum. Høvuðlongdin er umleið 25-27% av standardlongdini. Kallfiskarnir hava stóra sinu.
Eyðkenni: Murrikrutt er einasta krutt, ið hevur beinplátur undir strikuni.
Týdningur: Tað hevur ikki vinnuligan týdning.
da: Knurulk – Murray’s knurulk, en: Moustache sculpin - Mailed sculpin, fr: Chabot arctique, ís: þrømmungur, no: Nordlig knurrulke
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Verið væl komin á heimasíðu mína 🙂
Her kanst tú lesa eitt sindur um meg og virksemi mítt.
Varð vald á ting fyrstu ferð í januar 2008, og síðani tá hevur politikkur verið fulltíðarstarv mítt.
Vinna, grøn orka og heilsa eru í miðdeplinum fyri politiska virksemi mínum, umframt at eg ynski at Føroyar leggja munandi størri orku í uttanríkispolitikk og umhvørvið, ið fær so alt ov lítið uppmerksemi. Havi tó áhuga fyri og havi tikist við flestu politisku fakøki.
Undir øllum mínum politiska virksemi liggur ein grundleggjandi hugsjón um álit á egnari megi – sum eg meti vera eina fyritreyt fyri frambuðri, bæði hjá einstaklinginum og hjá tjóðini. Føroyar eru okkara land og okkara ábyrgd. Megin at lyfta Føroyar framá býr í Føroya fólki!
Í Løgtinginum eri eg næstforkvinna í Vinnunevndini, limur í Trivnaðarnevndini, varalimur Uttanlandsnevndini og virkin varalimur í Norðurlandaráðnum.
Um tú vilt vita meira um bakgrund mína – far undir “Mín bakgrund”.
Mín bakgrund
Eri uppvaksin í Havn og flutti 19 ára gomul eitt skifti til París og síðani til Keypmannahavnar at lesa á Den kgl Veterinær- og Landbohøjskole, har eg tók prógv sum kandidatur í bromatologi – matvøruverkfrøði.
Seinni gekk leiðin til Oslo at lesa til journalist á Norsk Journalisthøgskole. Í Norra starvaðist eg á Aftenposten, Forbrukerrapporten og á NRK1. Aftaná nærum 16 ár í útlegd, fluttu vit heim við ársenda í 2000. Her havi eg starvast í útvarpinum, sjónvarpinum, sum kunningarráðgevi í Tinganesi, undirvíst á Fróðskaparsetrinum, umframt rikið mína egnu frílansfyritøku.
Í november 2007 stillaði eg fyri fyrstu ferð upp til Fólkatingsval, og í januar 2008 til Løgtingsval, har eg varð vald við dyggum stuðli. Mítt fyrsta álitisstarv í politikki, var sum landsstýriskvinna í vinnumálum í 2008, undir CHE-samgonguni. Hetta var ein óvanliga spennandi og avbjóðandi tíð, har vit fingu nógv av skafti, hóast stjórnartíðin gjørdis alt ov stutt.
Í Løgtinginum var eg fyrra valskeiðið umboð í Vinnunevndini og Rættarnevndini, og hetta seinna skeiðið havi eg sitið sum næstforkvinna í Vinnunevndini, limur í Trivnaðarnevndini, umframt varalimur í Uttanlandsnevndini. Eisini eri eg virkin varalimur í Norðurlandaráðum. Havi í Norðurlandaráðnum verið við til at lagt fram fleiri uppskot, og javnan havt høvið at luttikið í kjaki – eitt nú í USA um javnstøðu og í Norra um tættari heilsupolitiskt samstarv millum Norðurlond.
Míni frítíðarítriv eru at renna, sjósvimja, lesa ella bara hugna við familjuni.
Eg eri gift Peter S. Østergård, djóralækna, og eiga vit børnini Ragnhild Petursdóttir Østergård (1994) og Torstein Bjartarson Østergård (1999), umframt hundin Storm.
Nevndar- og álitisstørv:
2013- : Cøliakifelag Føroya, skrivari
2013- : Løgtingsins uttanlandsnevnd, varafólk (fyri Poul Michelsen)
2011- : Norðurlandaráðið, varafólk (fyri Høgna Hoydal)
2011- : Løgtingsins trivnaðarnevnd, nevndarlimur
2011- : Løgtingsins vinnunevnd, næstforkvinna
2008-11: Stjórnarskipanarnevndin, varalimur
2008-11: Løgtingsins vinnunevnd og rættarnevnd, nevndarlimur
2008- : løgtingskvinna fyri Tjóðveldi
2008 : landsstýriskvinna í vinnumálum
2007-08: Umsjónarráð Landsbanka Føroya
2007-08: Hansen International, nevndarlimur
2007-11: Kveik.fo, nevndarlimur
2006-08: URD, kassameistari
2004-05: Føroyska Málnevndin, nevndarlimur
2001-04: Føroya Blaðmannafelag, kassameistari
2002-03: Programmnevndin fyri ÚF, nevndarlimur
1998-00: Fagpressens Journalistforum, Norra, nevndarlimur
1994-00: Norks-Færøysk Lag, skrivari og kassameistari
Limur í:
Suðurstreymoyar Tjóðveldisfelag
Reyði Krossur Føroya
Krabbameinsfelagið
Felagið føroysk seglskip
Havnar Svimjifelag
Bragdið
Tøkum Lætt
Kvinnufelagið í Havn
Urd
Cøliakifelag Føroya
Fødd: 2. mars 1965
Foreldur: Marin (fødd Clementsen) av Sandi og Heðin Samuelsen úr Havn
Hjúnafelagi: Peter Skou Østergård, sonur Thorsten Østergård og Ester Karen Skou úr Kolding
Børn: Ragnhild Petursdóttir Østergård (1994) og Torstein Bjartarson Østergård (1999)
Útbúgving: Journalistur og kandidatur í matvøruverkfrøði (cand brom)
Yrki: Løgtingskvinna.
Journalistur, sjálvstøðug vinnurekandi og undirvísari.
Politisk álitisstørv: Afturvald á ting 29. oktober 2011. Næstforkvinna í Vinnunevndini. Limur í Trivnaðarnevndini. Varalimur í Uttanlandsnevndini og Norðurlandaráðnum.
Fyrstu ferð vald á Løgting 19. januar 2008.
Februar til september 2008 landsstýriskvinna í vinnu-, samferðslu og javnstøðumálum.
2008-2011 limur í Vinnunevndini og Rættarnevndini. Varalimur í Stjórnarskipanarnevndini (§ 25 nevnd) og í Fíggjarnevndini.
Heimstaður: Tórshavn
Telefon: 599909
Heimasíða: www.tjodveldi.fo/bjort
Email: bjorts@logting.fo


text:
Bygdarstevnan í ár verður skipað við tí endamálið, at familjur kunnu fáa ein góðan leygardag seinrapart, har okkurt er á skránni fyri alt húskið. Aftur í ár er stórur blómumarknaður á ítróttarøkinum, og hevur hesin undanfarin ár verið væl vitjaður. Hetta er jú júst rætta árstíðin. Eik Banki vitjar kl. 15.00 har Bassaføðingardagur, við Trøllapæturi, ókeypis ballóum og annað verður á ítróttarøkinum. Kl. 17.00 verður formuladystur ímillum Skála og Víking. 21-spæl, tombola, skjótitelt og mangt annað verður í teltum niðri við vøllin og harumframt verður møguleiki at keypa grillaðar búffar og annað gott. Leygardagurin endar við hugnaløtu við felagssangi við harmoniku, og kendur polittikari flytur fram røðu. Sunnukvøldið kl. 19.00 verður kvøldseta í skúlanum á Skála, hvar fyrilestur, tónleikur og kaffiborð vera á skránni.
Fríggjadagin 16. mai
Fótbóltur
Kl. 17.30 Smádreingir Skála - HBb
Kl. 19.00 Brotssparkkapping fyri børn
Kl. 20.00 3. deildardystur millum Skála og B36
Leygardagin 17. mei
Kl. 10.00-22.00
Tivoli letur upp
Tombola –Vørutombola - 21-spæl – Bóltakast – Seymsláðing- Pylsuvognur – Skjótitelt o.a.
Kl. 10.00-22.00
Blómumarknaður
Søla av runnum, steinaplantum, summarblómum, havamøblum og øðrum til havan.
Fótbóltur
Kl. 9.00 Smápiltar Skála b - KÍ - B36 d - Víkingur c
Kl. 10.30 Smápiltar hálvfinalubólkur Skála a – B36 a – B71 a – NSÍ b
Kl. 12.00 Pinkur Skála - KÍa - SÍF - B71
Kl. 13.30 Piltar TBb – B36b – HBe – Skála b
Kl. 15.00 Showbussur við Bassa, Trøllapæturi, ommuni, ókeypis balónum o.ø.
Kl. 17.00 Formuladystur Skála – Víkingur
Kl. 17.00-22.00 Grillað verður í teltinum við vøllin
Kl. 19.00 Brotssparkkapping fyri vaksin
Formulamálmenn verja málið
Kl. 21.00 Hugnakvøld við felagssangi, harmonikuspælið og røðu.
Sunnudagin 18. mai
Kl. 14.00-18.00
Blómumarknaður
Søla av runnum, steinaplantum, summarblómum, havamøblum og øðrum til havan.
Kl. 15.00
2. deild Skála-MB
Kl. 16.00
Bingo verður í bygdasalinum í ítróttarhøllini.
Kl. 20.00
Kvøldseta í skúlanum á Skála
Justines Olsen, djóralækni heldur fyrilestur og Jóannes Hansen skipar fyri tónleikinum. Té, kaffi og køkuborð verður á kvøldsetuni.


text:
Orð: Halldór Olafsson
Lag: Dánjal Dánjalsson
1. Úr dýrdsveipta Himli, frá Faðirs síns hond,
Jesus, mín Frelsari, steig
í mannalíki til synddapran dal
og krossdeyðan fyri meg leið.
Niðurlag:
Kann eg annað enn elska hann,
hann, sum meg elskaði fyrst!
Loystur úr synd eg friðin fann,
lívgað er sálin so tyst.
2. Í undran og ærufrykt siga má eg:
Hvat var tað, higar hann dró
at loysa syndara, arman sum meg,
og tváa meg reinan sum snjó!
3. Áh, friðleysa sál, er títt vónloysi stórt,
frelsa hann vil – áh, gev ans –
hans róp á krossi, so hart – hoyr: Fullgjørt!
Tak nú móti kærleika hans!


text:
Stóra Senegalá hevur alstóran týdning fyri meginpartin av landinum. Tá ið áin veksur í regntíðini, taðar runan lendið, sum stendur undir í vatni, so at har fruktar ógvuliga væl. Senegal er ríkt land, borið saman við hini londini her um leiðir. Tað er mest tí, at høvuðsstaðurin í Franska Vesturafrika var her, og Senegal hevur enn nógv samband við Frakland. Her eru mong fólksløg, t.d. woloffólkið og mandinkafólkið, og mangir fraklendingar búgva eisini her. Her eru eisini fleiri átrúnaðir - islam síð sum síð við afrikanskar átrúnaðir. Vøkru sandstrendurnar við pálmatrøum hava gjørt, at ferðavinnan er vorðin týdningarmikil vinna.
Lívligi høvuðsstaðurin í Senegal, Dakar, er bygdur á einum grýtutum nesi; nesið er vestasti landoddi í Afrika. Hesin týdningarmikli havnabýur var einaferð høvuðsstaður í Franska Vesturafrika, og har eru enn mong prýðilig hús úr hjálandatíðini. Á gøtunum í Dakar sæst nú á døgum stór armóð síð um síð við dýrar matstovur og nýggj gistingarhús.
Í øldir hevur Vesturafrika átt dýran og livandi mentanararv av mannamunni. Søguligar hendingar og tilburðir og frásagnir úr gerandislívinum eru borin ætt eftir ætt í frásøgnum, yrkingum og sangi. Í Senegal eru fólk, nevnd griot, sum fara bygd úr bygd at syngja og siga frá. Eitt av mongu, gomlu ljóðførunum, leikt verður á, er t.d. kora.
Tríggir fjórðingar av fólkinum í Senegal arbeiða í landbúnaðinum. Fyri norðan eru korn, t.d. hirsa og durra og jarðnøtir, týdningarmesta grøðin; jarðnøtir verða dyrkaðar til útflutnings. Fyri sunnan dyrka tey mest rís, tí at har er meiri avfall. Áður var nærum helvtin av allari búnaðarjørðini nýtt at dyrka jarðnøtir í, men nú er fiskur um at gerast størsta útflutningsvøran. Enn er vanligt, at útróðrarmenn fara til útróðrar í bátum, sum eru gjørdir úr holaðum viðarbulum. Hetta elligamla far verður nevnt piroga.
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Dakar
Vídd: 196.720 km2
Fólkatal: 13.711.597
Alment mál:
franskt
Átrúnaður:
islam 92% afrikanskir átrúnaðir 6% kristindómur 2%
Stýrirlag:
fólkaræði, fleirflokkaskipan
Gjaldoyra:
CFA frankur (XOF)


text:
Orð og lag: L. E. Jones
Týtt: Kajfinn Hammer
1. Í hesi tíð tær tørvar frelsu,
í hesi tíð tær nýtist eitt akker!
Ver vísur í, fullvísur í,
at hellubotnur er tín akkersgrund!
Niðurlag: Tann grund er Jesus, ja, tað er Hann,
tann grund er Jesus, ja, eina Hann!
Ver vísur í, fullvísur í,
tann hellubotnur er tín akkersgrund!
2. Í hesi tíð Guðs Orð er neyðugt,
í hesi tíð tað ljóðar treyðugt!
Ver vísur í, fullvísur í,
tann hellubotnur er tín akkersgrund!
3. Í hesi tíð eg eri glaður,
eg doyptur varð, á, hvør ein dagur!
Ver vísur í, fullvísur í,
tann hellubotnur er tín akkersgrund!
4. Í hesi tíð Hann er mín frelsa,
í hesi tíð Hann er mítt akker!
Eg veit nú vist, ja, fult og vist,
tann hellubotnur er mín akkersgrund!


text:
Álabrunsj, kunningarframløga til nýggj í Aalborg og Álaquiz
Leygardagin 26. august setur Føroyingafelagið í Aalborg hol á seinru hálvu av 2017, har vit nærum hava sett allan dagin av til tykkum útisetar.
Vit byrja leygardagin við brunsj kl. 10.00, har vit sum vant borðreiða við einum lekrum morgunmatarborðið við m.a. egg, flesk, viðskera, rundstykki og vaflur verða at finna.
Um 12 tíðina hevur felagið eina stutta framløgu til tey nýggju í Aalborg, har vit m.a. kunna um felagið, hvørji tiltøk verða og hava aðra kunning um at verða lesandi og flyta til Danmark.
Bæði tiltøkini eru ókeypis!
Seinri um kvøldið, kl. 22.00, verður Álaquiz. Dyrnar til Álastovu lata upp kl. 21.00. Barrin verður sum vant opin, har vit m.a. selja alskyns føroyskt øl og drynkir.
Tað er avmarkað atgongd til tiltakið, so tað ræður um at verða tíðiliga í Álastovu.
Vit bjóða fólkið møguleika at gerast limur í felagnum til øll tiltøkini.
Vit gleða okkum til at heilsa uppá nýggj og “gomul” í Álastovu!


text:
Gentur U15: Flott úrslit í Spania
ítróttur11-10-2018 - 11:10 - Jóanis Nielsen
Myndir: Tríggir sigrar, ein javnleikur og eitt tap bleiv úrtøkan hjá U15-landsliðnum við gentum, sum seinastu dagarnar hevur tikið lut í altjóða kapping í Spania. Harafturat fingu Føroyar heiðurin, at eiga besta málverja í kappingini.
- Eg eri stak vøl nøgdur við tað, sum genturnar vístu í hesari kappingini. Vit spældu í U18-bólkinum, so aldursmunurin var millum 2 og 5 ár, og tað eru ikki bara vit, sum er eitt sindur bilsin av góðu úrslitunum, sigur Øssur Hansen, venjari hjá U15-landsliðnum við gentum.
Seinastu dagarnar hevur føroyska U15-landsliðið við gentum tikið lut í Copa Sant Vicent í Barcelona í Spania. Talan er um eina altjóða kapping, við liðum úr Spania, Týsklandi og Noreg. Føroyska úrtøkan bleiv tríggir sigrar, ein javnlekur og eitt tap, sum hevði við sær, at Føroyar endaðu nummar 3 í kappingini.
Aftaná kappingina bleiv 13 ára gamla Gunnvá Lutzen, ið til dagligt spælir við HB, vald til besta málverja í kappingini.
- Ein góð og lærurík kapping fyri okkara gentur. Og tá hugsað verður um, at mótstøðuleikararnir vóru nøkur ár eldri og frammanfyri í menningini, so sigur tað ikki so lítið um dygdirnar á okkara spælarum, sigur Øssur Hansen við heimasíðuna hjá FSF.
Úrslit og málskjúttar
Seleccion Maresme (Spania) – Føroyar 2-2
Ester Ellingsgaard og Jóhanna F. Sørensen
Føroyar – Buchholzer (Týskland) 1-0
Ester Ellingsgaard
SV Ehringshausen (Týskland) – Føroyar 0-2
Ester Ellingsgaard (2)
FFC Pohlheim (Týskland) – Føroyar 3-1
Bjørk Franksdóttir Joensen
Seleccion Maresme (Spania) – Føroyar 0-2
Bjørk Franksdóttir og Jasmin Darvishi
Myndir: www.fsf.fo


text:
Fakfelagsavtalur
Ráðgevar
Hevur tú spurningar til okkara er tú vælkomin at seta teg í samband við ein av okkara ráðgevum um tín teldupost. Eisini hevur tú møguleikan at skriva til okkara her niðast á síðuni í samskiftisgluggan.
dan@liv.fo
solva@liv.fo
tommy@liv.fo
gunnvor@liv.fo
SAMSKIFTISGLUGGI
Samband við LIV
Vitja okkum mánadag - hósdag kl. 10-16
og fríggjadag kl. 10-15
Kopargøta 1 – Boks 206 - 110 Tórshavn
Tú er vælkomin at skriva eini boð til okkara niðanfyri við at fylla út teigarnar.
Vinarliga minst til at skriva inn P-talið.


text:
Kinverjar hava nú triðstørsta bingjureiðaríið í heiminum
Fríggjadagin varð handilin millum kinverska
reiðaríið, Cosco, og Hongkok-reiðaríið, OOCL, undirskrivaður. Sostatt er
kinverska Cosco vorðið heimsins triðstørsta bingjureiðarí.
Sum skilst keypir
Cosco Hongkong-reiðaríið fyri 6,3 milliardir dollarar, tað eru umleið 40
milliardir føroyskar krónur.
Fyrr í mánaðinum
frættist, at kinverski shippingrisin hevði bjóðað 6,3 milliardir dollarar fyri
OOCL, og nú er handilin vorðin veruleiki.
Í eini fráboðan til
keypsskálan skrivar Cosco Shipping Holding, at nýggja stórreiðaríið fer at reka
ein flota við 400 bingjuskipum. Samstundis sigur felagið, at tað nú verður
triðstørsta bingjureiðaríið í heiminum, og at CMA CGM, sum higartil hevur verið
triðstørsta bingjureiðaríið í heiminum, er skumpað niður á fjórða plássið.
Danska Maersk Line
er framvegis heimsins størsta reiðarí. Næststørst er MSC (Mediteranian Shipping
Company), og á triðja plássi kemur nú kinverska reiðaríið, Cosco.
Kelda:
Shippingwatch


text:
Snjóhvíta og teir sjey dvørgarnir er ein
Filmurin varð frumsýndur tann
Í forleikinum verður greitt frá, at Snjóhvíta er ein prinsessa sum býr saman við sínari óndu og fáfongdu stjúkmóðir. Pápi Snjóhvítu er deyður, og stjúkmóðurin hevur tikið yvir ríkið. Stjúkmóðurin óttast vakurleikan hjá Snjóhvítu og spyr tí hvønn dag sín gandaspegil: "Hvør er vakrast av øllum?" Í mong ár svarar gandaspegilin, at stjúkmóðurin er vakrast av øllum.
Men so ein dagin svarar gandaspegilin, at vakrast av øllum er nú Snjóhvíta. Drotningin verður øvundsjúk og gevur einum veiðimanni boð um at fara út í skógin við Snjóhvítu fyri at drepa hana. Sum prógv skal veiðimaðurin hava við sær aftur hjartað úr Snjóhvítu. Veiðimaðurin hittir Snjóhvítu, men klárar ikki at drepa hana. Ístaðin biður hann hana flýggja út í skógin fyri ongantíð at venda aftur. Heim aftur við sær tekur hann eitt svínahjarta.
Bangin og vilst hittir Snjóhvíta nøkur skógardýr, sum leiða hana til eina smáttu langt inni í skóginum. Hon tekur sær av óruddiligu smáttuni, av tí at hon heldur, at nøkur foreldraleys børn munnu búgva har. Hon finnur seinni útav, at sjey dvørgar, sum arbeiða í einum nærliggjandi námi, búgva í smáttuni. Tá dvørgarnir koma heim frá arbeiði, verða teir bangnir, tí teir síggja, at onkur hevur verið í smáttuni. Teir finna Snjóhvítu sovandi tvørtur um 3 lítlar sengur. Snjóhvíta vaknar og greiður frá, hvør hon er, og dvørgarnir bjóða henni vælkomnan í heim teirra. Snjóhvíta verður búgvandi og heldur hús, meðan dvørgarnir arbeiða, syngja, spæla tónleik og dansa í náminum um náttina.
Av tí at gandaspegilin framvegis sigur, at Snjóhvíta er vakrast av øllum, veit drotningin at hon ikki er deyð. Við gandi umskapar drotningin seg sjálva til eina gamla gívur og eitrar eitt súrepli við ”sovandi deyða”. Um Snjóhvíta bítur av súreplinum, vil hon sovna so djúpt, at bert kærleikans fyrsti kossur kann vakja hana. Drotningin ætlar, at dvørgarnir síðani skulu halda, at hon er deyð og tí jarða hana livandi.
Drotningin ferð til smáttuna, meðan dvørgarnir eru úti. Har lokkar hon Snjóhvítu at bíta av súreplinum. Tá Snjóhvíta bítur av súreplinum, rópar drotningin ”Nú eri eg tann vakrasta í landinum!” Skógardýrini hava júst ávarað dvørgarnar um drotningina, og teir jagstra drotningina upp á ein klett. Hon roynir at rulla steinar á teir, men toran slær niður í klettin, og drotningin doyr.
Dvørgarnir venda aftur til smáttuna og halda seg finna Snjóhvítu deyða. Teir taka avgerð um ikki at jarða hana soleiðis at teir ikki síggja hana, men ístaðin leggja hana í eina glaskistu á einum berum plássi í skóginum. Eina tíð seinni kemur ein prinsur framvið kistuni. Hann hevur fyrr møtt Snjóhvítu og var vorðin forelskaður í henni. Hugtikin av vakurleika hennara kyssir hann hana, og Snjóhvíta vaknar. Dvørgarnir og øll dýrini eru ovurfegin. Prinsurin tekur Snjóhvítu við heim til sína borg.


text:
Pressan og lúshundurin
Dan Klein --- 13.09.2018 - 08:50
Herfyri varð lýst við sending í KvF, har Øssur Winthereig, hevur “vunnið” rættin hjá leiðsluni í Kringvarpinum, at vera “Sheriffurin”, sum heldur í oyrunum á føroysku pressuni. Hann var annars partur av KvF-“toyminum”, upp gjøgnum áttati- og nítiárini, sum lat eyguni aftur fyri ruðuleika, og lógloysi, sum tá hendi, og sum enn spøkir, sum grílu-revurin, ið bjóðar seg fram at ansa høsnunum.
Greinað og skrivað av Dan Klein, journalisti:
Fyrstu ferð lagt út á netið 07.09.2018 - 07:44
Sjálvur sigur “verturin” um sendingina, at tað er ein sending, sum tekur saman um nøkur aktuel evni í vikuni og viðger, hvussu tey hava verið dekkað í miðlunum. Men í sendingini verða eisini ymiskt evni viðgjørd, ið hava við fjølmiðlar og miðlastøðuna í Føroyum og altjóða at gera”.
Vit vita frá øðrum sendingum við sama tema, og sama persóni, at evnini, ið verða viðgjørd, eru vald út eftir tíðindaflatuni hjá KvF, Sosialinum, Dimmalætting og onkrum hendinga portali. Sostatt er talan um “sjálvbestaltaðu elituna”, sum skal tryggja hvørji evnir als ikki skulu verða viðgjørd.
Verturin: “Eg ætli, at ein partur av sendingini – kanska einir 25-30 minuttir – verður kjak/prát við fólk við ábyrgd av summum miðlum og/ella fólk við vitan og áhuga fyri miðlum. Hugsi, at eini 2-4 fólk kunnu vera við hvørja ferð – veldst um evnið og viðurskiftini annars”.
Sostatt er tað greitt, at verturin hevur fingið heimildina, at velja evnir og persónar til og frá.
Verturin sigur: “Kringvarpið hevur ovastu ábyrgdina av sendingini, men tað eri eg sum havi dagligu ábyrgdina av innihaldinum”.
Eingin kann taka feil av hesi staðfestingini.
Verturin leggur trumfin á: “Eingin redkatørur í KvF skal góðkenna innihald ella val av gestum.”
Forútgóðkendur vertur
Verturin gloymir at fortelja, at hann er forútvaldur av leiðsluni, sum, mugu vit ganga út frá, kennir vertin, sum sín egna “buksulumma”, og styrkina til rættan sjálvsensur, sum góður lið- og viðspælari frá áttatiárunum, sum longu hevur staðfest, at KvF sjálvandi hevur ábyrgdina av sendingini hjá honum. So mikið av alit er millum "velafólki" har.
Hvussu hetta ávirkar kunnu vit fáa eina hylling av, tá verturin dregur “serfrøðingarnar” inn í útvarpsstovuna, at klóka seg uppá eina pressu, sum fleiri ikki halda, er før fyri at standa á egnum beinum, men hevur brúk fyri akademiskum selum, og Justia-reim, í herdaðum, og poleraðum løgfrøðislum leðri, serverað pedagogiskt í kjaftabreiðum “gormé-terningum”.
Eitt sindur sensurkent, ella hur?!
Á Facebook kom fram, at KvF hevði lýst eftir ”vertum” til at gera sendingar fyri stovnin, og at Øssur Winthereig, fekk bingo, og kr. 5.000,00 fyri at gera sendingina. Lýsingin hevur staðið á einari stongdari síðu við útvaldum journalistum hangandi uppií, so longu har byrjaði stovnurin at velja til, og at velja frá.
Eg havi vita um bólkin, men eri ikki bjóðaður inn. Kenni eisini harramentalitetin millum ávís miðlafólk og teirra "klóku" meiningar. Trúgvi onki uppá, at eg eri tann einasti við slíkari uppfatan, men livst so spyrst.
SOSialhjálpin til tey røttu
Fyri fleiri árum síðani byrjaði at knirka undir miðlasamtakinum í Vágsbotni, sum hevði fingið ilt í pungin. Roynt varð at fáa Føroya Tele, undir parolluni, "alment partafelag", at keypa seg inn, at geva eitt "nummar" fyri bjarga neyðstøddu reyðu tunnufjøluni, men tað riggaði ikki, sjálvt um stíva slangan var drigin út, og klár at spræna niður í reyða politiska holið við lívsjáttandi og kitlandi dropum, so gjørdist politiska "teysin" ikki gitin við tað høvi. Slangan varð drigin innaftur, og dupultlynlás sett í frá Heilmá. Stjórin hevði verið ov grammur, og mátti bøta við starvinum, men tað gjørdi minni. Hann bleiv kortini ársins leiðari, og er aftur á almennu rókini.
Men reyða tunnufjølin í Vágsbotni fekk tað bara verri, og verri, og tað kann vera, at eitt alment partafelag ikki kundi sleppa inn at bjarga neyðstøddu úrskógini av portal, pappíri- og mikrofonhaldi, men onkur hevði oyst í oyra hjá teimum røttu, at landskassin saktans kundi bjarga reyðu fjøluni í Vágsbotni, men so mátti man bara taka tað súra við tí góða. Lata sum um allur miðlaheimurin skuldi stuðlast, so kundi man innbyggja forðingar til tann ella tey, sum vóru óynskt.
Tað var skjótt, at ein innbygd akademisk trøllahurð kundi geva meining. Kravt var av øllum miðlum, at teir skuldu vísa roknskap við minst trimum ársverkum. Tað hildu tey kortini var ov nógv kravt, so hetta bleiv broytt til tvey ársverk, og so var pláss til at avvísa teimum "skeivu", men kortini mála við breyðum pensli til hini.
Tað var umráðandi, at reyða tunnufjølin fekk sína millióna SOSialhjálp, og vinirnir, Dumma og hinir skuldu leskast eftir tørvi. Molarnir fingu so tey, sum kanska ikki vóru limir í klaninum, men toldir, sum "et nødvendigt onde".
Men trupulleikin er, at "reyða tunnifjølin" í Vágsbotni, hevur grátið, sum lítið barn líka síðani hon fekk suttufløskuna við "supskráloljuískoyti", uttan, at tað tó hevur givið minsta linna í kvistin. Men nú fer aftur at bera til hjá neyðardýrunum. MMR hevur avgjørt, at Alladins hola aftur skal opnast, so pláss skal vera fyri einum RØVARAtilboði, so skuldartræið í Bank Nordik, og Prentstøðini, kunnu fáa blóðsmakkin av pengum frá teimum veiku, pensionistunum, og hartarbeiðandi sjómonnum, sum almenni kassin hevur sogið til sín til verri tíðir.
Nú er tíðin komin hjá Reyðu fjølini aftur at dansa um gullkálvin í Vágsbotni.
Til tey óynsktu er lógarkravi framvegis minst tvey ársverk, og ongin umsókn, so meira verður til vinirnar, nú tey komu úr ódnini og kunnu nýta túrin í logn eina løtu aftrat. Men næsta ár opnar MMR aftur Aladdins holu við RØVARAtilboði við blóðsmakki frá øllum hinum.
Leinkjur til aðrar Brellbitar:
http://www.oyggjatidindi.com/avduking+danski+staturin+var+vid+i+coverup.html
http://www.oyggjatidindi.com/brellbitin+2+hjunarskilnadur+fekk+onga+realitetsvidgerd+i+skiftiraettinum.html
http://www.oyggjatidindi.com/irflanid+sum+i+veruleikanum+var+eitt+ran.html
Korruptionspolitiet Greco bekæmper snyd og
bedrag, har flere ganga henvendt sig kritisk overfor Danmark, om
korruption imellem politikere, dommere, og anklarere inden for retsvæsenet.
Her er leinkja til Berlinske Tidende:
https://www.b.dk/globalt/korruptionspoliti-er-bekymret-over-danmark-og-skaerper-sag


text:
1. februar
1. februar er dagur 32 í árinum í gregorianska kalendaranum. 333 dagar eru eftir av árinum (334 dagar um skotár er).
Hendingar[rætta | rætta wikitekst]
- 1793 - Franska kollveltingin: Frakland lýsir yvir kríggj ímóti Stóra Bretlandi og Niðurlondum.
- 1814 - 1.200 fólk lata lív tá eldfjallið Mayon í Filipsoyggjunum gýsur.
- 1835 - Trælahald verður avtikið í Móritius.
- 1864 - Seinna Slesvíkkríggjið byrjar.
- 1884 - Fyrsta bind av Oxford English Dictionary verður útgivið í Bretlandi.
- 1897 - Shinhan Banki, elsti banki í Suðurkorea, opnar fyri fyrstu ferð.
- 1908 - Carlos kongur og Luis prinsur í Portugal verða myrdir.
- 1918 - Russland byrjar at nýta gregorianska kalendarin.
- 1924 - Stóra Bretland viðurkennir Sovjetsamveldið.
- 1946 - Norðmaðurin Trygve Lie verður valdur fyrsti aðalskrivari ST.
- 1946 - Ungarska tingið avtekur 900 ára kongaríkið og setur á stovn Lýðveldið Ungarn.
- 1953 - Norðsjógvurin veldur flóði í Englandi, Niðurlondum og Belgia eftir ringt ódnarveður kvøldið fyri. 2.550 fólk lata lív.
- 1964 - The Beatles gerast nummar eitt á amerikanska hitlistanum fyri fyrstu ferð við lagnum I Wanna Hold You Hand.
- 1972 - Kuala Lumpur verður staðfest sum býur í Malaisia.
- 1990 - Føroyar verða upptiknar sum fyribils limir í Evropeisku Fótbóltssamgonguni (UEFA).
- 2003 - Rúmdarferjan Columbia spreingist tá hon vendir aftur úr rúmdini. Allir sjey rúmdarmennirnir umborð lata lív.
- 2004 - Danski Niels Halm gerst stjóri í Norðurlandahúsinum.
- 2006 - Súni Schwarts Jacobsen gerst stjóri í BankNordik.
- 2009 - Jóhanna Sigurðardóttir gerst forsætismálaráðharri í Íslandi, og samstundis heimsins fyrsti samkyndi tingleiðari.
- 2012 - 74 lata lív og yvir 500 verða særd, tá fjepparir av tveimum fótbóltsliðum í Egyptlandi fara til hendurs.
- 2013 - The Shard, hægsti bygningur í Evropeiska Samveldinum opnar fyri almenninginum.
Føðingar[rætta | rætta wikitekst]
- 1874 - Hugo von Hofmannsthal, eysturríkskt skald (d. 1929)
- 1901 - Clark Gable, amerikanskur sjónleikari (d. 1960)
- 1902 - Langston Hughes, amerikanskt skald (d. 1967)
- 1931 - Boris Jeltsin, russiskur forseti (d. 2007)
- 1942 - Terry Jones, walisiskur sjónleikari
- 1968 - Lisa Marie Presley, amerikonsk songkvinna og sjónleikarinna
- 1969 - Gabriel Batistuta, argentinskur fótbóltsleikari.
- 1969 - Brian Krause, amerikanskur sjónleikari
- 1984 - Darren Fletcher, skotskur fótbóltsleikari.
- 1986 - Jorrit Bergsma, niðurlendskur íttróttamaður.
- 1994 - Harry Styles, enskur sangari
Andlát[rætta | rætta wikitekst]
- 1851 - Mary Shelley, bretskur rithøvundur (f. 1797)
- 1966 - Buster Keaton, amerikanskur sjónleikari (f. 1895)
- 2014 - Maximilian Schell, eysturríkskur-sveisiskur sjónleikari (f. 1930)


text:
Loysing og samband og sosialur hugburður í senn takk!/
I. Ynskja tygum danska stjórnaruppskotið sett í gildi?
II. Ynskja tygum loysing Danmarkar og Føroya millum?
Í morgin eru hálvfjerðs ár síðani 14.september fólkaatkvøðuna um hasar báðar spurningarnar í einum stjórnarskipanarmáli, sum síðani hevur elvt til eitt ævigt kjak í okkara samfelagi, ei undur í tí – úrslitið varð sum kunnugt diskvalifiserað. Um nú vit hugsa okkum, at onkur gjørdi tað sama við Brexit meirilutan, tvs. skrottaði hann, kann eg ikki ætla gløðandi nationalismuna, sum spurdist burturúr hesum.
Sjálvt um bretska úrmeldingin tykist stak illa hugsað og hóast heimurin er soleiðis skikkaður í løtuni, at skilabest tykist vera at halda saman uppá allar skilagóðar felagsskapir, so er ein avgerð ein avgerð. Tað, sum er mest troyttandi við heimliga kjakinum, er undirliggjandi kravið um sannføring, at mann skal vera hugsjónarliga staðsett á einari av síðunum, tað ber mær ikki ordiliga til, eg vil bæði hava loysing og samband og sosialan hugburð í senn!
Eg eri sjálv útbúgvin á donskum universiteti og ta útbúgvingina fegnist eg um at hava fingið við donskum SU, á donskum kollegium osfr. Keypmannahavn er mín høvuðsstaður nummar tvey aftan á Tórshavn, men samstundis vil eg gjarna, at mítt ríka land heldur uppat at taka í móti blokkstuðuli, tá gamla Danmark nú til dømis ikki tykist hava ráð til at gjalda SU og kontantstuðulin er vorðin munandi skerdur. Eg skammist um, at vit flyta okkara fangar til Danmarkar júst sum vit í øldir gjørdu við teir av okkara medborgarum, sum vóru sálarliga sjúkir og bóru brek.
Samstundis harmist eg um, at danskt, sum er eitt gott mál at duga, ikki minst um hugsað verður um málsligar førleikar í norðurlondum, verður systematiskt niðurlagað her á landi. Sum skilst eru fleiri ár síðani, at danskt varð lisið sum linjufak á Læraraskúlanum, og eg havi nú næmingar á miðnámi, sum hava ilt við at skilja danskt á eleveraðum fakmáli - og enn fara flestøll til Danmarkar at lesa. Tú skalt vera nokk so stívrendur, um tú fegnast um minkaðar førleikar soleiðis sæð, at tað sum vit sleppa av við av donskum pr automatikk er vunnið hjá føroyskum - og eg haldi tað vera eitt sindur hugstoytt soleiðis at uppliva gjónna millum ideologi og veruliga gerandisdagin. – So mugu vit gera føroyskar bøkur! Ljóðar skilagóða mótargumentið, og jú. gamaní, men enn hava vit ikki eitt nóg fjølbroytt úrval av føroyskum bókmentum, sum kunnu lesast innan allar lærugreinar. - Vit asfaltera meðan vit koyra ljóðar eitt annað frískligt argument, jú tað er eisini fínt, men sum gongdin er nú, kunnu vit jú risikera, at føroyingar ikki skilja sítt egna sjónvarp, tí at so nógvar danskmæltar sendingar eru har. Altso hví ikki fyrst tryggja tann stovnin við pengum, so at ráð verða at gera ivaleyst av føroyskum barna- og vaksnamannatilfari, áðrenn tað danska verður avhøvdað?
Í mínum hugaheimi eru eingir trupulleikar við at góðtaka tann søguliga føroysk-danska sameksistensin og tá eg lesi eitt gamalt jólakort frá ommu mínari av Eiði, sum skrivar “Góva Kinna”, tí hon ikki lærdi at skriva føroyskt í skúlanum og tessvegna skrivaði ljóðskrift, hugsi eg, at vit eru komin ómetaliga langt við føroyska málinum. Men vit koma ikki nógv longri uttan mentala og fysiska rúmligheit, í staðin fyri at seta lingvistiskar og ríkisrættarligar múrar kring Føroyar kunnu vit við skili arbeiða við opinleika, samstundis sum vit seta fram sjálvsøgd krøv um suverenan ríkisrættarligan avgerðarrætt í Føroyum. Vit skulu sjálvi taka okkum av okkara kriminellu og vit skulu halda áfram við okkara góða samstarvi við danska lækna- og lógarverkið. Vit skulu eftir førimuni taka í móti flóttum og yvirhøvur gera okkara skyldu sum sjálvstøðugt, ríkt land í heiminum. Vit skulu ikki seta okkum millum tveir stólar, men uppfinna ein nýggjan rúmligari og meira tíðarleysan stól, sum kanska er eitt sindur lættari at reisa seg uppúr enn tungu, brúnu lenistólarnir hjá verandi politisku flokkunum í Føroyum við teirra av handahógvi merktu antin/ella argumentum.


text:
Orð: Gulak Jacobsen
1. Um morguntíð og so á kvøldi síðla
lat tanka tín til Harran finna veg,
sum givið hevur okkum sonin dýra
til sálarbót hjá tær og fyri meg.
2. Hvat eri eg, hvat er mín heila megi,
um ei Guð faðir stendur mær við lið,
hvat eri eg á náttartíð og degi,
um eg ei veit, Guð faðir hann er við.
3. Hvat er tín vón, tá eygað fer at slokna,
og hjartað ikki meir í barmi slær,
tá mansins hjálp sum einki er at rokna,
ert tú tá førur styrk at veita tær.
4. Nei, bróðir, systir, vit tað fáa at kenna
at vit og megi røkka ikki langt,
tann fótur, sum er fermastur at renna,
hann verður móður og kann stíga rangt.
5. Um tú vilt finna gleði her á foldum
og koma so sum barn í faðirheim,
tá mást tú ikki her í syndavoldum
og vantrúgv lata tína sál fá mein.
6. Nei, tá ið lívsins sól til viðar gongur,
og Harrin okkum kallar heim í høll,
Guð gevi tá, at hansar einglasongur
ber fram tey orð: Her koma tey nú øll!


text:
Venjingardystur á Eiðinum
TB | 02/02/13
Í morgin er ætlanin, at FC Suðuroy og TB skulu fara at dystast í venjingardysti vesturi á Eiðinum í Vági. FC Suðuroy spælur í ár í 1. Deild, so tað verður væntandi ikki tað sterkasta TB liðið, sum fer á vøllin í morgin. Hvussu verður og ikki, so verður tað í øllum førum spennandi at síggja, hvussu hópurin er fyri, í hesum okkara fyrsta venjingardysti í ár. Dysturin byrjar kl. 13:30
Ætlanin var, at Effodeildarliðið hjá TB skuldi spæla sín fyrsta venjingardyst í Havn í dag, men hesin dysturin bleiv avlýstur vegna ov nógv frost á vøllinum. So tað kann hugsast, at onkur av marginalleikarunum á Effodeildarhópinum sleppa at dystast í Vági í morgin.


text:
Sjálvvirkandi vekting av tølum tryggjar umboðandi úrslit
Skipanin tryggjar sjálvvirkandi, at svarini eru umboðandi og at eingin bólkur er yvir- ella undirumboðaður í úrslitunum. Spyrja vit t.d. 400 fólk úr øllum landinum ein spurning, tryggjar skipanin at hesi 400 verða útvald tilvildarliga og lutfalsliga í mun til aldur, kyn og bústað.
Sjálvboðin og uppfordrað luttøka í svarpanelinum tryggjar tilvildarligt úrval
Svarpanelið er samansett á júst sama hátt sum samansetingin av Føroya fólki sambært Hagstovu Føroya í mun til aldur, kyn og bústað og gevur Spyr.fo sostatt álítandi og umboðandi úrslit hvørja ferð.
Fyri at tryggja eitt so breitt og tilvildarligt úrval af fólki, sum til ber, er rekrutteringin til svarpanelið bæði sjálvboðin og uppfordrað. Tað merkir, at umframt at fólk sjálvi melda til svarpanelið verða fólk eisini spurd um at melda seg til umframt. Sostatt tryggja vit, at allir bólkar verða umboðaðir í svarpanelinum, bæði tey sjálvbodnu og tey uppfordraðu.


text:
Fyrimynd:Seinastu andlátini
- 25. august - John McCain, amerikanskur politikari og senatorur í Arizona (myndin) (f. 1936)
- 18. august - Jacob Lindenskov, føroyskur politikari (f. 1933)
- 14. august - Heini O. Heinesen, føroyskur politikari (f. 1938)
LES HETTA ÁÐRENN TÚ RÆTTAR:
BARA TEY TRÝ SEINASTU: UM TÚ LEGGUR EIN NÝGGJAN NÝLIGA DEYÐAN INN, SO MÁST TÚ TAKA TAD NIÐASTA PUNKTIÐ BURTUR! FYRI AT FYRIMYNDIN TILSAMANS BERT INNIHELDUR TRÝ NØVN!!!
MINST TIL AT TRYGGJA TÆR, AT TANN SEINAST NEVNDI EISINI ER AT FINNA Á SÍÐUNI Seinastu andlátini.
Tað lættasta er at fylgja hesum áminningarlistanum:
- Lat okkum siga, at listin sær soleiðis út, áðrenn tú innsetur eitt nýtt navn ovast:
- 29. september - Georg av Danmark, danskur prinsur (føddur 1920).
- 27. september - Cliff Burton, amerikanskur bassistur (Metallica) (føddur 1962). – busvannlukka
- 17. september - Erling Dinesen, danskur politikari (føddur 1910).
- Avrita niðastu linjuna (Erling Dinesen)
- Kanna eftir, at Erling Dinesen er nevndur í brotinum Andlát undir deyðsárstalinum (t.d. 1986)
- Minst til at fylgja mannagongdini deyðsdagur - [[navn]], tjóðskapur, starv (føddur/fødd føðingarár)
- Eftirkanna, at Erling Dinesen er nevndur í brotinum "Andlát" undir deyðadegnum (í døminum 17. september)
- Minst til at fylgja forminum [[deyðár]] - [[navn]], tjóðskapur, starv (fødd/ur føðingarár)
- Eftirkanna, at Erling Dinesen er nevndur í brotinum "Føðingar" undir føðingarárinum (í døminum 1910)
- Minst til eisini at dagføra linjuna við kunning um deyðsárið, so hon fylgir forminum [[føðingardagur]] - [[navn]], tjóðskapur, starv (deyð/ur [[deyðsár]])
- Eftirkanna, at Erling Dinesen er nevndur í brotinum "Føðingar" undir føðingardegnum (í døminum 10. februar)
- Minst eisini til at dagføra linjuna við kunning um deyðsárið, so hon fylgir forminum føðingarár - [[navn]], tjóðskapur, starv (deyð/ur [[deyðsár]])
- Kanna eftir, at Erling Dinesen er nevndur í brotinum Andlát undir deyðsárstalinum (t.d. 1986)
- Tá ið hetta er gjørt, kann linjan við Erling Dinesen slettest, og tann nýggi persónurin skrivast inn ovast á listanum.
- Minst til at fylgja forminum deyðsdagur - [[navn]], tjóðskapur, starv (deyð/ur [[deyðsár]])


text:
Kennir tú til freistingar? At hava hug at gera nakað skeivt? Fleiri ynskja at liva eitt sunt lív við millum annað at lata vera við at eta ósunt. Hvussu væl kennist ikki freistingin her og hugurin at eta tað, sum ætlanin ikki var?
KÆRLEIKI KOSTAR
Kærleikin man vera tað ríkasta, menniskju kunnu uppliva. Kortini vísa hagtølini, at eitt av hvørjum trimum hjúnaløgum í Føroyum endar við hjúnaskilnaði. Nakað, sum byrjaði við kærleika og vón um eina ríka framtíð, miseydnaðist. Hví?
KARMLOYSI KANN ONGUM KÆRLEIKA RÚMA
Kennir tú kensluna av at hava gjørt nakað skeivt? At hava vitað, hvar ið karmurin var, verið freistaður at fara útum karmin, og síðani gera eftir freistingini? Kennir tú kensluna av avleiðingini, sum fylgdi, tá ið tú gjørdi hetta skeiva?


text:
Í dag hevur Jógvan Bærentsen verið í Blóðbankanum á Landssjúkrahúsinum og givið blóð fyri 100. ferð. Hetta er fyrstu ferð í Føroya søgu at nakar hevur givið blóð 100 ferðir.
Sum ungur skóti sá Jógvan nógv upp til tey eldru í skótaliðnum sum góvu blóð, og avgjørdi hann longu tá, at hetta vildi hann eisini, tá hann bleiv vaksin . Tá hann so, sum 18 ára gamal, ivaðist í, hvussu hann skuldi bera seg at við at sleppa at geva blóð, hoyrdi hann eina útvarpslýsing frá Blóðbankanum um at mangul var á blóðgevum. Tá valdi hann at fara út í Blóðbankan og melda seg til.
Hetta var í 1973 og øll hesi árini hevur Jógvan verið trúfastur blóðgevi, bæði í Føroyum og í Danmark, og kann nú kalla seg: Fyrsti blóðgevi í Føroyum, sum hevur givið blóð 100 ferðir. Hetta er eitt ómetaliga flott og dýrabart verk, sum fyri mong hevur fingið eitt óendaligt virði.
Gávan, sum Felagið Blóðgevi letur í hesum sambandi, er ein glasfuglur frá Mikkalina Glas. Fuglurin ímyndar ein pelikan, sum í fleiri londum er ímyndin av blóðgeva gerninginum. Søgan sigur, at pelikanurin roytir fjarðarnar av sínum egna brósti, til blóðið rennur, so veiku ungarnir kunnu styrkjast við at drekka av tí.
Blóðbankin og Felagið Blóðgevi takkar Jógvani fyri trúgvan og góðan stuðul í Blóðbankanum og ynskja honum alt tað besta framyvir.
Ynskir tú at geva blóð, so melda til á gevidblod.fo


text:
Orð og lag: Martin Joensen
Eitt andarhald
ímeðan løtan líður,
– undrist yvir hvagar tíðin flýgur,
og um hon mann koma fram umsíður?
Og so ein pinkalítlan fuglalúr.
Tá ið eg var
ein tíðarleysur drongur
ætlaði eg mær at vera kongur,
– tað ætli eg mær slettis ikki longur,
tí so hevði eingin verið eg.
Og klokkan slær,
sjálvt um eg einki havi gjørt,
sig mær, hvat billar hon sær inn?
Eg slái aftur, men tað er so eiðasørt
at tað rørir lítlapinn,
– tað er so eiðasørt!
Nú ringir meðan
eg siti og tonki.
Galið nummar, frægari enn einki.
So fekk eg reist meg upp frá mínum beinki,
– at rørast sigst at vera sera sunt.
Eg siti her
ímeðan sólin følnar.
Stari eftir kaffinum, ið kølnar.
Og eg tódni meðan kvøldið bólgnar,
busti tenn og sleppi mær í song.
So liggi eg
í náttini og droymi
hetjudreymir, sum eg altíð gloymi,
um alt eg kundi gjørt í hesum heimi.
So upp at hita kaffi frá í gjár.